Тошкент яқинида журналист ҳужумга учради. Ҳолат бўйича Бош прокуратура баёнот берди » Sangzor.uz - Инновацион ахборот портали\nSangzor.uz » Breaking news » Тошкент яқинида журналист ҳужумга учради. Ҳолат бўйича Бош прокуратура баёнот берди\n28 ноя 2020, 09:51, Admin\n0 комментариев 328 Кўрилган\nПойтахтга туташ Тошкент вилоятининг Зангиота туманида «Ўзбекистон қишлоқ хўжалиги» журнали мухбири Б. Эсонов номаълум шахслар ҳужумига учради. Воқелик жорий йилнинг 21 ноябрь куни кечки пайт содир бўлгани айтилмоқда.\nБош прокуратура матбуот хизмати раҳбари Ҳаёт Шамсутдинов воқеликни тасдиқлар экан, ҳолат бўйича Зангиота тумани ИИБ тергов бўлими томонидан ЖКнинг (Жиноят кодекси) 164-моддаси (босқинчилик) 3-қисми «а» банди жиноят иши қўзғатилгани, икки нафар гумондорлардан бири қўлга олинганини билдирди. Унинг қўшимча қилишича, содир бўлган воқеа журналистнинг касбий фаолияти билан боғлиқлиги эҳтимолдан йироқ.\nДастлабки маълумотларга кўра, Н. Қ. (1983 йилда туғилган) шериги И. билан Зангиота туманининг Тарнов маҳалласидаги ошхонада спиртли ичимлик истеъмол қилишгач, ўзига тегишли «Матиз»да йўлга тушишади. Йўл-йўлакай машина тўхтатиш учун қўл кўтариб турган журналистнинг ёнида тўхтаб, манзилига етказиб қўйишини билдиришади. Бироқ туманнинг Тўқимачи маҳалласига келганда икковлон Б. Эсоновни (1965 йилда туғилган) калтаклаб, унинг ёнида бўлган пул (1 миллион сўм ва 100 АҚШ доллари), банк пластик картаси, хизмат гувоҳномаси ва бошқа шахсий ашёларини олиб, воқеа жойидан яширинишади.\nОлиб борилган тезкор суриштирув натижасида Н. Қ. ушланиб, унинг ёнидан Б. Эсоновга тегишли шахсий нарсалар топилган. Ҳозирда у қамоққа олинган.\nБ.Эсоновга Тошкент тиббиёт академияси клиникасида тиббий ёрдам кўрсатилган. Муолажа жараёни давом этаётир.\nАйни пайтда унга етказилган тан жароҳатлар бўйида судга оид тиббий экспертиза тайинланган.\nТергов ҳаракатлар давом этмоқда. Жиноят иши назоратга олинган.\n10 янв 2020, 18:06 450 0\nИстирoҳaт боғларидаги бузғунчилик\nМамлакатимизда юртбошимиз ташаббуси ва ғояси билан бир-бирини такрорламайдиган истироҳат боғлари,...\nБундан бир ярим йил аввал, 2018 йилнинг август ойида, Президент Шавкат Мирзиёев...


“Динамо” эртаги якунланаётган кўринади. Самарқандликлар бу гал Қўқонда мағлуб бўлишди\n7 апрель, 2017, 18:21\nБугун олий лига 5-тур учрашувлари давом эттирилмоқда. Кун доирасидан “Қўқон-1912” – “Динамо” баҳси ҳам ўрин олганди. Мазкур беллашувда қўқонликлар 2:1 ҳисобида зафар қучишди.\n16:30. “Қўқон-1912” (Қўқон) – “Динамо” (Самарқанд) 2:1


Музей - ўтмишга эшик ва келажакка ойнадир\n01.06.2021 09:17 177 Чоп этиш\nТошкент ш. Май 2021 йил\nБугунги кунда Ватанимиз тарихини ўрганишда, аҳолининг билимини оширишда музейларнинг ўрни муҳим. Музейлар тарихимизни ўрганишга, кечаги ва бугунги ҳаётни таққослаб, жамиятимиз тараққиёти ҳақида тўғри хулоса чиқаришга хизмат қилади. Музейлар ўзига хос илмий ва тарбиявий аҳамиятга эга маскандир.\nЗамонавий илмий таснифда музейлар тур ва соҳалар бўйича фарқланади. Юртимизда соҳалар бўйича тарих, табиатшунослик, санъатшунослик, адабиёт, техника ва тиббиётга оид музейлар фаолият юритиб келмоқда.\nШу маънода Тиббиёт ҳодимларининг касбий малакасини ривожлантириш маркази маънавият кунларини янада қизиқарли ва мазмунли ўтказиш мақсадида май ойи “Музейлар ойлиги” сифатида белгиланди.\nБарча марказ факультетлари ва уларда таълим олувчилар ўз соҳаларидан келиб чиққан ҳолда Ўзбекистон соғлиқни сақлаш музейига ой давомида ташриф буюришди.\nТомошабинлар билан ишлашнинг энг муҳим шакли экскурсиядир. Шунинг учун музейга қадам ранжида қилган факультет деканлари, ҳодимлар ва курсантларга музейнинг экскурсия учун масъул гидлари томонидан қизиқарли ва сермазмун маълумотлар сўзлаб берилди.\nМузейдаги барча экспонатлар тарихи, турли даврларги тиббиёт ускуналари ва анжомлари кўрсатиб ўтилди.\nМарказ ҳодимлари ва таълим олувчилар нафақат ўз соҳаларига оид музейга, балки шу билан бирга Темурийлар тарихи давлат музейига ҳам ташриф буюришди.\nШу билан бирга қатор факультет деканлари, кафедра аъзолари ва тингловчилар томонидан пойтахтимизда бунёд этилган очиқ осмон остидаги музейларга, санъат музейига, адиблар ҳиёбонига ҳам ташрифлар уюштирилди.\nМарказда 14 ва 28 май кунлари маънавият кунлари муносабати билан бўлиб ўтган “Музей ойлиги”да режалаштирлган барча ташрифлар амалга оширилди ва бу соҳа вакилларининг нафақат ҳозирги балки келажак режалари учун ижобий ва ижодий туртки бўлади деб ўйлаймиз.


Қозоғистоннинг Tenge Bank’и Тошкентда қачон иш бошлаши маълум бўлди\nИқтисодиёт 13:56 / 15.03.2019 8719\n2019 йил апрель ойида Қозоғистоннинг Халқ банки Ўзбекистонда филиал очиш учун лицензия олишни режалаштирмоқда. Ушбу режалар 2018 йилда Қозоғистон фонд биржаси томонидан эълон қилинганди. Банк бошқаруви раиси Умут Шаяхметова Олмаотада бўлиб ўтган матбуот анжуманида батафсил маълумот берди.\n«Апрель ойида Ўзбекистонда банкимизни очиш учун тўлиқ лицензия кутмоқдамиз. Филиални жойлаштириш учун бино ҳозирда танланган. Бу бизнинг банк ишлайдиган олтинчи мамлакат бўлади. У ерда эҳтимолий мамлакатлараро оқимларни кўрмоқдамиз. Аввал биз юридик шахслар учун хизматларни тақдим этамиз, жисмоний шахслар учун эса хизматлар йил охиригача ишга туширилиши режалаштирилган», - деди Умут Шаяхметова.\nШундан сўнг, Халқ банки Ўзбекистонда ўз филиалига эга бўлган Қозоғистоннинг биринчи банкига айланади. У ҳозир Россия, Қирғизистон, Грузия, Тожикистон ва Қозоғистонда ишлайди. Банк тахминан 10 миллион мижозга хизмат кўрсатади. Уларнинг 7,2 миллиони бир нечта банк маҳсулотидан фойдаланади.\nЎзбекистондаги шўъба корхона Tenge Bank деб аталади.


Абулқосим Заҳровий дорини беморнинг қонига аралаштириб (томирдан) юборилса, унинг таъсири тез бўлишини тажрибалар орқали кашф қилди. Шунинг учун у киши ҳозирги кунимизгача ишлатиб келинаётган тиббий шприц- уколнинг ихтирочиси саналади.\nБу зот ўша даврда Андалусияда энг буюк жарроҳ дея танилган. Шу сабабдан уни «замонавий хирургиянинг отаси» деб ҳам сифатлашади. Унинг қаламига мансуб улкан қомусий қўлланма «Ат-Тасриф лиман ъажаза ъанит таълиф» китоби бўлиб, ўттиз жилддан иборатдир.\nМусулмон тиббиёт олими Абулқосим Заҳровий тарихдаги биринчи стоматолог - тиш жарроҳи ҳам эканини биласизми?\nУшбу олим тиш жароҳати учун махсус ускуналарни ихтиро қилган. Ундан ташқари тишни текисловчи ускунани ҳам ясаган. У тиш текислашда тилла ва кумуш иплардан фойдаланган.\nЎзи таълиф этган китобида тишни суғуриш, милк остидаги синган илдизни суғуриш ҳақида тўхталган. У оғиз, милк ва тишга етадиган касалликлар муолажаси ҳақида ҳам бир фасл ёзган.\nУндан ташқари, Абулқосим Заҳровий тарихда биринчи бўлиб, кўкрак бези саратонини жарроҳлик йўли билан даволаган. У 200 дан ортиқ жарроҳлик асбобларни ихтиро қилган олим ҳисобланади. У саратонни бошланғич даврида тўлиғича олиб ташлаш имкони бўлса, даволаш мумкин дейди.\nОлим Испаниянинг Мадинатуз Заҳро шаҳрида 936-мелодий сана туғилиб, 1013-мелодий санада Қуртуба шаҳрида вафот этган. X – XI асрларда яшаб ижод қилган. Европада уни «Абулькасис - Al-Zahrawi Albucasis» деб номлашган.


ЖЧ-2018. Лукаку ва Кейнсиз ўтган баҳсда Бельгия Англияни мағлуб этди\nЖЧ-2018. Лукаку ва Кейнсиз ўтган баҳсда...\n29.06.2018 01:10 0 1292\nЖаҳон чемпионатининг сўнгги гуруҳидаги ўйинлар ҳам якунига етди. Унда гуруҳ пешқадамлари – Бельгия ва Англия ўзаро ҳисоб-китоб қилди.\nУчрашув олдидан ғалати ҳолат юзага келди. Жамоалар олдида танлов юзага келди – 1/8 финалда осонроқ рақиб маъқулми ёки кейинчалик тўғри келадиган қулайроқ турнир сеткаси танланадими? Гап шундаки, ғалаба қозониб гуруҳда биринчи бўлган жамоа аввалига Японияга дуч келар, кейин эса қийин турнир сеткасига тушарди. Гуруҳнинг иккинчи жамоасини Колумбия кутиб турганди, агар ундан ўтилса, нисбатан осон рақиблар кутиб турганди. Имкон қадар узоқроқ боришни мақсад қилган бу икки жамоа учун муҳим факторлар эди бу. Мутахассису, мухлисларнинг бу фарази жамоалар мураббийлари танлаган бошланғич таркибдан ҳам исботлангандек бўлиб қолди. Икки жамоа ҳам майдонга иккинчи таркиби билан тушди.\nЎйин ҳам шунга яраша интиригасиз ўтди. Нурсиз дуранг билан тугайдигандек туюлган баҳсда Бельгия гол уриб қўйди. Янузай чиройли зарба билан ҳисобни очди. Инглизлар эса бу голга жавоб қайтармади.\nОгоҳлантириш: Тилеманс (19), Дендонкер (33).\nГуруҳдаги иккинчи ўйинда Тунис ғалаба қозонди.\nГоллар: 1:0 – 33, автогол Мерья, 1:1 – 51 Бен-Юссеф, 1:2 – 66 Хазри.\nТунис – Матлути, Наггез, Бедуи, Мерья, Ҳаддади, Скири, Бен-Юссеф, Шалали, Сасси (Бадри, 46), Слити (Ҳалил, 77), Хазри (Срарфи, 89).\nОгоҳлантириш: Сасси (44), Бадри (71), Авила (78), Гомес (80), Шалали (90), Техада (90).\nЖЧ-2018 24/06, 10:35\nЖЧ-2018. Бугунги ўйинлар анонси: Япония муддатидан аввал гуруҳдан чиқа оладими?


ЎзА - Ядро физикаси соҳасида халқаро ҳамкорлик кенгаймоқда\n13.09.2018 17:58 Чоп этиш версияси\nЎзбекистон Миллий ахборот агентлиги мухбири анжуман иштирокчиларининг айримлари билан суҳбатлашди.\nВиктор МАТВЕЕВ, Бирлашган ядро тадқиқотлари институти директори, академик (Россия):\n– Бу йилги анжуман дастури кенг қамровли бўлиб, унда барча иштирокчиларнинг RDMS CMS коллаборацияси соҳасидаги маърузалари тақдим этилади, Катта адрон коллайдерида амалга оширилган тажриба тадқиқотлари натижалари сарҳисоб қилиниб, истиқболдаги вазифалар белгилаб олинади. Шунингдек, Катта адрон коллайдери детекторини модернизация қилиш масаласи ҳам кўриб чиқилади, Ўзбекистон Фанлар академияси Ядро физикаси институтига ташриф уюштирилади. Ташриф давомида институтда олиб борилаётган изланишлар ва тараққиёт дастурлари билан танишиш кўзда тутилган.\nАнжуман сессияларидан бири Самарқанд давлат университетида бўлиб ўтади. Бунда олийгоҳ талабалари мазкур анжуман тақдим этадиган халқаро дастурларда қатнашиш имконига эга бўлади. Таъкидлаш жоизки, Катта адрон коллайдерида амалга оширилаётган тадқиқотларда ўзбек олимлари ҳам фаол иштирок этиб, замонавий ядро ва элементар заррачалар физикаси тараққиётига улкан ҳисса қўшиб келмоқда.\nЭльвира ИБРАГИМОВА, Ўзбекистон Фанлар академияси Ядро физикаси институтининг етакчи илмий ходими, физика-математика фанлари доктори (Ўзбекистон):\n– Бўлимимизда радиацион материалшунослик соҳасидаги илмий ишлар олиб борилади. Бу ерда барча ўлчанадиган нурланишларни қайд этиб борадиган турли детекторларни ишлаб чиқиш ва синовдан ўтказиш бўйича катта тажриба тўпланган. Шу боис мутахассисларимиз CMSда ўрнатилган янги авлод детекторларини синовдан ўтказишдан иборат RDMS CMS колораборациясида иштирок этмоқда. Ядро физикаси соҳасидаги барча қурилмаларнинг тўлиқ тўпламига эга бўлган институтимизда юқори ва паст энергияли нейтронлар оқими, гамма-нурланиш, протон тутамлари ва рўйхатга олиш мумкин бўлган бошқа турдаги нурланишлар таъсиридаги янги детекторлар синовдан ўтказилди. Пластик детекторлар нурланишга бевосита яқинликда жойлашиши ва маълумотларни аниқ узатишга қодирлиги аниқланди. Шунингдек, детектор сигналининг кучсизланиш вақтини аниқлашга ҳам эришилди. Тадқиқот натижалари асосида CMSнинг барча мультидетектор тизимларининг иш унумдорлиги прогнози яратилди.\nАндреас УЭЙЛЕР, Мюнхен Техника университети профессори (Германия):\n– RDMS CMS – Катта адрон коллайдерида амалга оширилаётган энг йирик ва истиқболли лойиҳалардан биридир. Лойиҳа туфайли муҳим илмий натижаларга эришилди, махсус физик ҳодисалар туркумини чуқур ўрганиш ва қатор илмий фаразларни текшириш имкони пайдо бўлди. Коллаборацияга мўлжалланган ушбу лойиҳа турли мамлакатлардаги мутахассислар ўртасида ҳамкорликни йўлга қўйишга ёрдам беради. Мазкур лойиҳа доирасида ҳамкасблар билан фикр алмашиш ва келгуси тадқиқотларни муҳокама қилиш мақсадида Ўзбекистонда йиғилдик. Бу янги ғоя ва лойиҳаларнинг пайдо бўлиши учун билимларимиз ва тажрибамизни умумлаштириш имконини беради. Бу имконият Катта адрон коллайдерини модернизациялаш жараёнида, айниқса, долзарб саналади. Илғор ускуна ва детекорлар кўз илғамас ҳодисаларни аниқлаш, яқин 5-10 йил ичида амалга оширилиши мумкин бўлган илмий кашфиётларни жадаллаштиришга хизмат қилади.\nРоман Бондарчук ёзиб олди, Оқил Ғуломов (сурат) ЎзА


Ёшлар жиноятчилиги ўтган йилга нисбатан 48,8 фоизга камайди\nЖамият 21:54 / 12.02.2019 2786\nТилни ножўя ишлатиш ҳалокатга, қўлни ножўя ишлатиш эса жиноятга йўлиқтиради. Биз учун ҳаёт-мaмот масаласи саналган бола тарбиясида сергаклик, оқиллик ва одилоналик муҳим ўрин тутади. Бир қарашда майда-чуйдадек кўринган кичик камчиликлар вақти келиб катта муаммоларни келтириб чиқариши турган гап. Тарбия билан боғлиқ ҳар қандай муаммонинг тубида лоқайдлик, бефарқлик ва масъулиятсизлик ётади. Ота-оналар вақт бемаҳал бекорчиликдан кўча-кўйда мақсадсиз юрган фарзанди билан қизиқмаса, унга меҳр бермаса, эътибор қаратмаса, бундай ёшларнинг тақдири не кечади? Ахир фарзанд тарбиянинг асосини ота-онасидан олади-ку! “Унинг уйдан чиқиб кетаётганини ота-онаси кўрмадимикан?!” деган савол туғилади беихтиёр.\nКун сари кенгайиб бораётган интернет-кафеларда ўсмир ёшларнинг нима билан машғуллиги нафақат ота-онани, балки бутун жамиятни сергаклантириши лозим. Чунки, уларнинг ўйнаётган ўйинлари ваҳшийлик, шафқатсизлик ва жангариликни тарғиб қилмоқда. Тунги клубларда ҳам навқирон йигит-қизларимизнинг телбанамо рақслари, гиёҳвандлик, ичкилик таъсиридаги ўзаро баҳс ҳамда тортишувлари турли жиноят ва ҳуқуқбузарликларни келтириб чиқармоқда.\nЁшлар ўртасида ҳуқуқбузарликларни камайтириш, вояга етмаганлар орасида маъмурий ва майда безориликларни барвақт олдини олиш, ҳарбий хизматдан қайтган ёшларнинг бандлигини таъминлаш мақсадида Ўзбекистон ёшлар иттифоқи ташаббуси билан ҳар ойнинг охирги 10 кунлигида ҳудудларда “Барчаси ўз қўлингда” шиори остида тарғибот декадаси ўтказилмоқда. Мазкур декадага Ички ишлар органлари ва Миллий гвардия масъул ходимлари, туман (шаҳар)лардан шакллантирилган 1 750 нафар тарғиботчи ёшлар ҳамда 7 600 нафар кўнгилли ёшлардан иборат “Фидокор ёшлар” патруль гуруҳлари иштирокида 197 маротаба тунги рейд ўтказилди. 87 та таълим муассасасида “Ўқувчи”, “Тиғ” профилактик тадбирлари ташкил этилиб, 780 нафар вояга етмаган ва уларнинг ота-оналари билан тушунтириш ишлари олиб борилди. 120 нафар ёш таълимга қайтарилиб, 34 нафар фарзандларининг таълим олишига тўсқинлик қилган ота-оналарга маъмурий баённомалар тузилди.\nТарғибот декадаси доирасида тарбияси оғир ва жиноят содир этишга мойил бўлган 93 нафарга яқин ёшлар билан якка тартибда суҳбатлар уюштирилиб, улар тиббий кўрикдан ўтказилди.\nМаҳаллалардаги 530 нафар жиноят содир этишга мойил бўлган ва тарбияси оғир ёшлар иштирокида жойларда 156 маротаба “street sport”, “workout” спорт мусобақалари ўтказилди, ҳудудлардаги 92 та ҳарбий қисмларда ҳарбий аскарлар билан учрашувлари ташкил этилди.\nШунингдек, декада доирасида ёшларнинг ҳуқуқий, сиёсий саводхонлигини юксалтириш мақсадида ҳудудлардаги ёшлар марказлари, таълим муассасалари, ҳарбий қисмлар, корхона, ташкилотлардаги 29 минг 710 нафар ёшларни жалб этган ҳолда Ўзбекистон Республикаси Президентининг 2018 йил 28 декабрдаги Олий Мажлисга Мурожаатномасининг мазмун-моҳияти бўйича 603 марта тарғибот тадбирлари ташкил этилди.\nАмалга оширилган ишлар натижасида 2019 йилнинг январь ойи ҳолатига кўра ёшлар жиноятчилиги 429 марта кузатилган бўлиб, ўтган йилга нисбатан 48,8 фоизга (2018 йилда 838 та) камайган. Вояга етмаганлар томонидан эса жорий йилнинг январь ойи давомида жами 28 та жиноят содир этилган бўлиб, ўтган йилга нисбатан 20 фоизга камайган (2018 йилда 35 та).\n“Мазкур декада доирасида ўтказилаётган лойиҳалар ёшларнинг, айниқса тарбияси оғир ва жиноят содир этишга мойиллиги бўлган ёшларга мўлжалланган лойиҳалар бўлиб, ҳар бир декада якуни бўйича олиб борилган ишларнинг натижадорлиги, самарадорлиги таҳлил этиб бориляпти. Шунингдек, ҳар бир мавсумга қараб, ошган жиноятчиликнинг турларига қараб декадалардаги лойиҳалар ўзгартириб борилади. Бу орқали жойларда жиноятчиликни кескин камайтириш чоралари кўрилади”, – дейди Ўзбекистон ёшлар иттифоқи бўлим мудири Акмал Алимов.\nБундан ташқари, жазони ижро этиш муассасаларидаги жазо муддатини ўтаётган ёшлар билан ишлаш, уларни соғлом ҳаётга етаклаш масаласига ҳам алоҳида эътибор қаратилмоқда. Хусусан, жазони ижро этиш муассасаларидаги жазо муддатини ўтаётган ёшлар учун фан, касб-ҳунар ва спорт тўгаракларини ташкил этиш бўйича Ўзбекистон ёшлар иттифоқи ҳузуридаги Республика ёшлар маркази ҳамда Ўзбекистон Республикаси Ички ишлар вазирлиги Жазони ижро этиш бош бошқармаси билан қўшма қарор ишлаб чиқилди. Натижада жазони ижро этиш муассасаларида 8 йўналишда тўгараклар фаолияти йўлга қўйилди.\nЖорий йилнинг февраль ойидан бошлаб 26 турдаги фан, касб-ҳунар, спорт ва чет тиллари бўйича тўгараклар ўтишни бошлаш ҳамда шу орқали йил давомида 2 минг нафарга яқин жазо муддатини ўтаётган ёшларни қамраб олиш режалаштирилди.\nФевраль ойининг тарғибот декадаси Хоразм вилоятининг Боғот, Ҳазорасп туманлари ва Урганч шаҳрида бошланди. Январь ойи давомида декада сабаб 22 нафар вояга етмаган ёш Ички ишлар бошқармаси профилактик назоратидан чиқарилган эди. Бу галги декадада ёшларнинг тунги вақтда кўнгилочар жойларда бўлишини олдини олиш, дарс вақтида ўқувчиларнинг бесабаб дарс қолдирмасликлари учун “Ўқувчи”, “Давомат” ва “Тиғ” рейдларини ўтказиш кўзда тутилган. Воҳанинг бошқа шаҳар ва туманларида ҳам тунги рейдлар давом этади...


70 ёшли оёқсиз хитойлик фуқаро 19 йилда 17000 дона дарахт кўчатини ўтқазди — ekolog\n“Менинг икки оёғим бўлмасада, имкониятларим чегараланган бўлсада, умримнинг охиригача дарахт ўтқазаман”, деди у. Ма Цзин уездидаги Маю қишлоғида яшайди. 20 ёшида Фуцзянь провинциясидаги ҳарбий отрядга ҳарбий разведкачи бўлиб фаолиятини бошлаган эди.\n3 йилдан сўнг буйруқни бажаришда унинг қонига вирус тушиб, заҳарланиш бошланди. Оқибатда у аввал биринчи. Кейин иккинчи оёғидан ажради. Чап оёғини қутқариш учун унинг оиласи 200 минг юань қарз олди. Аммо шифокорлар оёқни сақлаб қола олишмади. Ма қарздан қутилиш учун дарахт ўтқазишга киришади. Мақсад улар катта бўлгач. Ёғочини сотиш эди. Аммо вақт ўтиши билан фаолиятининг ижтимоий аҳамиятини тушиниб етди.


21:35 / 12 февраль 1032 pdf Ўқиш режими + -\n«(Ўлчов ва тарозидан) уриб қолгувчи кимсаларга ҳалокат бўлгай! Улар одамлардан (бирон нарсани) ўлчаб олган вақтларида тўла қилиб оладиган, уларга ўлчаб ёки тортиб берган вақтларида эса кам қилиб берадиган кимсалардир» (Мутаффифун сураси, 1–3).\nСуддий розияллоҳу анҳу айтадилар: «Расулуллоҳ соллаллоҳу алайҳи васаллам Мадинага келган вақтларида у ерда Абу Жуҳайна исмли киши бор эди. Унинг иккита «микёли» (ўлчов асбоби) бўлиб, бири билан одамларга ўлчаб берар, иккинчиси билан ўзига ўлчаб олар эди. Шу боис Аллоҳ мазкур оятни нозил қилди».\n«Улар ўзларининг улуғ бир кунда – барча одамлар бутун оламлар Парвардигори ҳузурида тик туриб (ҳисоб-китоб қилинадиган, ўрталарида ҳукм этиладиган қиёмат) кунида қайта тирилгувчи эканликларини ўйламайдиларми?!» (Мутаффифин сураси, 4–6).\nБировларнинг ҳақидан уриб қолиш ўғирлик, хиёнат ва ҳаром ейишнинг бир кўриниши бўлиб, бу ишни қилганларга Аллоҳ «вайл» билан таҳдид солди. Вайл – шиддатли азоб, бошқа бир ривоятда айтилишича, жаҳаннамдаги водий бўлиб. Агар унга дунёдаги тоғлар туширилса, ҳарорати юқорилиги боис тошларини эритиб юборади.\nНофиъ розияллоҳу анҳу айтадилар: «Ибн Умар розияллоҳу анҳумо сотувчининг олдидан ўтатуриб: «Аллоҳдан қўрқ, ўлчов ва тарозини тўғри қил. Чунки уриб қолувчилар терлари то қулоқларининг ярмигача кўмиб юбормагунича тўхтатиб туриладилар», дедилар.\nДилафруз Абдувосит кизи 08:56 / 14 февраль\nМаколани укиб Отамга жуда ачиндим Оллох отажонимни тугри йулга солсин деб дуо килдим, чунки улар хам бировни хакини куп ушлаб коладилар. Укам бу борада отамга куп марта ундай килманг деса хам эшитишни хохламайдилар , укамга ишинг булмасин узим жавоб бераман деб жахил билан гапирадилар. Отажоним хозир 64 ёшда куп касал буладилар охирги пайтда сузларни тугри ифода этолмай колдилар. Укамга уша тарозу палласини узинг тугирлаб куйгин десам укам отамдан куркаман газаб билан мани ок килиб куйсачи дуоибат килсачи шундан куркаман деб айтди. Оллох хаммамизга инсоф берсин ота- онамни гунохларини кечирсин.\n12:30 / 12 февраль 683\n11:30 / 12 февраль 769\n1496 18:00 / 31.12.2018\n1347 18:10 / 18 февраль\n3693 11:30 / 18.12.2018\n1511 15:08 / 13.12.2018


Шанба, 24 Июнь 2017\nВиртуал қабулхона Боғланиш 16 Май 2017\tУлуғвор мақсадлар тарғиботи\nЎзбекистон Республикаси Маданият вазирлиги ташаббуси билан Олий ва ўрта махсус таълим, Халқ таълими, Мудофаа вазирликлари, Ўрта махсус, касб-ҳунар таълими маркази, Ёзувчилар уюшмаси, Республика Маънавият тарғибот маркази, “Ўзбеккино” Миллий агентлиги, “Ўзбекконцерт” давлат муассасаси ҳамкорлигида уюштирилган мазкур тадбирда вилоятнинг барча ҳудуди қамраб олинди. Форумда қатнашиш учун вилоятга ташриф буюрган олимлар, таниқли шоир ва ёзувчилар, кино ҳамда театр актёрлари, эстрада хонандалари “Термиз” халқаро аэропортида тантанали кутиб олинди. Шаҳарнинг рамзий остонасидан бошланган байрамона шукуҳ тезда кенг қулоч ёзди. Шу куннинг ўзида Термиздаги “Ёшлар маркази”, “Паттакесар” маҳалла фуқаролар йиғини ҳудудида жойлашган маданият ва аҳоли дам олиш маркази, Термиз давлат университети, 2-сон академик лицей, 12-Меҳрибонлик -уйида тарғибот гуруҳи аъзолари иштирокида учрашувлар бўлиб ўтди.\n— Биз, ёшларга кўрсатилаётган юксак эътибор ва ғамхўрликдан янада руҳланаяпмиз, — дейди Зулфия номидаги Давлат мукофоти соҳибаси Лутфия Баротова. — Ушбу тадбир бизнинг ўқиш, ўрганишга бўлган иштиёқимизни орттириб, шу азиз Ватан равнақига камарбаста бўлишга ундамоқда. Президентимиз Шавкат Мирзиёевнинг “Буюк келажагимизни мард ва олижаноб халқимиз билан бирга қурамиз” номли асарида мустақил тараққиёт йўлимиздаги тадрижий ривожланиш тамойиллари, юрт равнақи, истиқболини белгиловчи энг устувор вазифалар баён этилган. Халқ билан мулоқот руҳида уюштирилган тадбирларда мазкур китобда илгари сурилган ғояларнинг мазмуни ва аҳамияти кенг тарғиб қилинмоқда. Мамлакатимизда амалга оширилаётган жадал ислоҳотлар, аҳоли ҳаётида юз бераётган ижобий ўзгаришлар хусусида дилдан, самимий суҳбатлар қурилаяпти. Вилоятдаги умумтаълим мактаблари, олий ва ўрта махсус таълим муассасалари, марказий майдон ҳамда хиёбонлар, ҳарбий қисм, шунингдек, маҳалла ва гузарларда давом этаётган тарғибот тадбирларига уюшмаган ёшлар жалб қилинаётир.\nАкция доирасидаги фотокўргазмаларда халқимизнинг истиқлолга эришгунга қадар маънавий ҳаёти ва ижтимоий аҳволи, мустақиллик йилларида эришилган улкан ютуқ ҳамда натижалар, ижобий ўзгаришлар ҳақида ҳикоя этувчи суратлар намойиши томошабинларда катта таассурот қолдирмоқда. Маданий-маърифий тадбирлар, концерт дастурларида ватанпарварлик, она-юртга садоқат, тинч ва осойишта ҳаёт завқи баланд пардаларда тараннум қилинаяпти.\n« Меҳр-оқибат қўрғони\tЭл-юрт ҳурмати — энг катта бахт »


Учоқни портлатишга таҳдид қилган йўловчи уч йилга қамалди\nЎзбекистоннинг бош синоптиги ҳаво ҳарорати 50 даражадан ошиши ҳақидаги хабарга муносабат билдирди. Андижонлик ота ноқобил ўғлининг бошини кесди. Хонандаларнинг беҳаё суратлари “қора пиар” деб баҳоланди. Жорий ҳафта матбуот шу каби воқеалар тўғрисида ёзди.\n“Депутат: фарзанди ўқишига тўсқинлик қилган ота-она жазоланади”\nЎзбекистон Олий Мажлиси Қонунчилик палатаси фарзандининг мажбурий умумий ўрта ва ўрта махсус таълим олишига тўсқинлик қилган ота-оналарни жазолашни таклиф қилмоқда (“Ўзбекистон овози”, 1 август).\nҚонунчилик палатаси депутати Гулноза Эрназаровага кўра, Маъмурий жавобгарлик тўғрисидаги кодекснинг 47-моддасига киритилиши кутилаётган ўзгартиришга мувофиқ, ушбу ҳуқуқбузарликда айбланган ота-оналарга энг кам ойлик иш ҳақининг 5 бараваридан 10 бараваригача жарима солинади.\nҚайд этилишича, 2012-2013 йилларда академик лицей ва касб-ҳунар коллежларида 10 мингдан ошиқ ўқувчининг дарсларда сабабсиз қатнашмагани аниқланган.\n“Ўзбекистоннинг бош синоптиги ҳаво ҳарорати 50 даражадан ошиши ҳақидаги хабарларни рад этди”\nЎзбекистонда ҳаво ҳарорати 50 даражадан ошиб кетиши ҳақидаги хабарлар “мутлақо асоссиз миш-миш” деб аталди (“Оила даврасида”, 1 август).\nЎзбекистон Гидрометеорология хизмати маркази бош синоптиги Ирина Зайцеванинг айтишича, 29-30 июль кунлари мамлакатнинг айрим ҳудудларида ҳаво ҳарорати 45 даражагача кўтарилди.\n“Августнинг 1-2 саналарида ҳаво ҳарорати 37-42 даража атрофида, кейин эса бир неча кун давомида 35-40 даража атрофида бўлади. Юртимизга Каспий денгизи ҳавзаси ва Кавказдан салқин ҳаво массалари кириб келиши кутиляпти. У иссиқ ҳарорат таъсирини йўқотиши натижасида об-ҳаво бироз пасая бошлайди”, дейди мамлакат бош синоптиги Зайцева.\n“Сумкамда бомба бор” дея таҳдид қилган ўзбекистонлик 3 йилга қамалди”\nСамолётда маст ҳолда шовқин кўтариб, “Багаждаги сумкамда бомба бор” дея таҳдид қилган Алишер Қурбонов 3 йилга озодликдан маҳрум этилди (“Ҳуқуқ”, 1 август).\nРоссияда икки йил ишлаб, Москва-Самарқанд йўналишида парвоз қилган Қурбонов самолётда маст ҳолатда тўполон қилган, учувчилар хонасига кирмоқчи бўлган. Экипаж аъзолари бунга йўл қўймагач, багажга топширилган сумкасида бомба жойлаштирилгани ва уни ҳозироқ ишга туширишини айтиб, таҳдид қилган.\nБундан экипаж аъзолари ва йўловчилар қўрқиб кетган.\nСамолёт Самарқанд аэропортига қўниши билан Алишер Қурбонов ҳуқуқ идоралари ходимлари томонидан қўлга олинган. Текширувда буюмлари орасида портловчи модда йўқлиги маълум бўлган.\n“Муборак ҳокими сувсизликка тоқат қила оладими?”\nҚашқадарё вилояти Муборак тумани ҳокими П.Аллакулов тумандаги 30 мингга яқин аҳоли тақдирига дахлдор ичимлик суви муаммосига эътиборсизлик қилмоқда (“Новый век”, 1 август).\nУшбу масала юзасидан таҳририятга жавоб йўллаган ҳоким Аллакулов туман аҳолисининг ичимлик сувидан қарзи 420 миллион сўм эканини қайд этган. Газета эса айрим фуқароларнинг қарздорлиги учун минглаб аҳоли жабр кўрмаслиги, баҳона ўрнига, долзарб муаммога жўяли ечим топиш лозимлигини уқтиради.\n“Шаҳар ёки вилоят раҳбарларидан бирортасининг сув қувури бир кунгинага ёпиб қўйилса ва уларнинг хонадони сувсиз қолса, нима бўлади? Бор-йўғи бир кунга. Амалдорлар, эҳтимол, ана шунда 27657 нафар муборакликлар уч йилдан бери бошдан кечираётган қийинчиликларни оз бўлса-да тушунар” деб ёзади “Новый век” нашри.\n“Нетбугидан диний материаллар чиққан йўловчига иш очилди”\nТермиз халқаро аэропортига Россиядан учиб келган Ўзбекистон фуқароси Х.Қурбоновга нисбатан иш очилди (“Инсон ва қонун”, 30 июл).\nСурхондарё божхона идораси маълумотига қараганда, Қурбоновнинг нетбугидан 35 дона mp-3 форматидаги тақиқланган диний материаллар топилган. Москвада учиб келган Ўзбекистон фуқароси Баҳром Кенжаевнинг нетбугидан ҳам 56 та диний мавзудаги мавъиза топилган. Сурхондарё вилояти бўйича жорий йил давомида 154 та ҳолатда 11766 та тақиқланган диний адабиёт, аудио ва видео материаллар ушлаб қолингани хабар қилинган.\n“Ота ноқобил ўғлининг бошини кесди”\nАндижонлик ота ноқобил ўғлининг жонига қасд қилди. Бу ҳақда мамлакат Бош прокуратураси вакили Улуғбек Ғаниев “Ҳуқуқ” газетасига хабар берди.\nИсми ошкор этилмаган 40 ёшли марҳум ўғил бир неча йил давомида отани ота, онани она демай, сурункали жанжал қилган. Ўғлининг қилмишларидан безор бўлган ота уни ўлдиришга қарор қилган.\nБу ишда унга катта ўғли – марҳумнинг акаси ёрдам берган. Безори ўғилнинг оёқ-қўли боғланиб, оғиз-бурни скотч билан ёпилган ва ҳовлидаги ҳожатхонага ташлаб юборилган. Икки кундан кейин мурда ҳожатхонадан чиқариб олиниб, Қўрғонтепа тумани Чимён қишлоғи ҳудудига олиб келинган. Ота пичоқ билан марҳум ўғлининг бошини кесиб олиб, “Андижонсой” каналига отган. Жасад ҳам сувга улоқтирилган.\nҚайд этилишича, жиноят ишлари бўйича Андижон вилояти суди қотил ота ва акани узоқ муддатга озодликдан маҳрум этган.\n“Таниқли хонандаларнинг беҳаё суратлари – қора пиар”\nЎзбекистондаги таниқли санъакорларнинг “кўнгилни хира қилувчи” видео ва фотолари тарқалаётгани қора пиарнинг бир кўринишидир (“Даракчи”, 1 август).\n“Шоу бизнесида “қора пиар” деган атама бор. Айримлар атайин одамларнинг эътиборини тортиш, шов-шув кўтариш мақсадида бу каби “томоша”ларни ўзи уютиради. Бундай тажриба Ғарб шоу бизнеси учун хос хусусият” деб ёзади шоу бизнесга ихтисослашган нашр.\nСўнгги ойларда Ўзбекистондаги таниқли хонанда Муниса Ризаеванинг жамоачилик томонидан “беҳаё” деб баҳоланган фото ва видеолари тарқалди. Хонанда айни шу масалада “Ўзбекнаво” эстрада бирлашмасига чақиртирилиб, бу борада тушунтириш сўралди.\nАввалроқ режиссёр Баҳром Ёқубов, Ўзбекистон халқ артистлари Зулайҳо Бойхонова ва Абдуҳошим Исмоиловлар номаъқул алфозда акс этган видеоматериаллар кенг муҳокамаларга сабаб бўлганди.\n“Россияда ишлаётган талабани журналда “бор” деб кўрсатган ўқитувчига жиноий иш қўзғатилди”\nНаманган саноат касб-ҳyнар коллежи ўқитувчиси А.Раҳимовга жиноий иш очилди (“Диёнат”, 1 август).\nШаҳар прокурори Рустамжон Уматалиевга кўра, ўқитувчи Раҳимов бир неча йилдан буён Россия Федерациясида ишлаётган коллеж талабалари Ғ.Ҳошимов ва А.Лутфуллаевни журналда “дарсда қатнашди” дея белгилаган. Ҳатто уларга баҳо қўйиб, курсдан курсга ўтказган. Айтилишича, шаҳар таълим тизимидаги текширишлар асносида 113 нафар шахс интизомий, маъмурий, моддий ва жиноий жавобгарликка тортилган.\n“Шампан виносини реклама қилган газета жаримага тортилди”\nОлмалиқ кон-металлургия комбинати муассислигида чоп этиладиган “За цветные металлы” газетаси реклама қонунни бузгани учун 5 миллион 571 минг сўм жарима тўлади (“Истеъмолчи”, 1 август).\nМаълум бўлишича, газетада эълон қилинган “Волшебная сила шампанского” мақоласи ва унга илова қилинган сурат “Реклама тўғрисида”ги қонуннинг 29-моддаси бузилиши сифатида малакаланган. Мақолада шампан виносининг хусусиятлари, унга газак танлаш ҳақида сўз борган.


Фарғонада Эркин Воҳидов кунлари ўтказилмоқда - Халқ сўзи\nФарғонада Эркин Воҳидов кунлари ўтказилмоқда\n18:12 26 Декабрь 2018 Жамият\nДавлатимиз раҳбарининг 2016 йил 7 декабрдаги “Ўзбекистон халқ шоири Эркин Воҳидов таваллудининг 80 йиллигини нишонлаш тўғрисида”ги қарори асосида ўзбек адабиёти ривожига улкан ҳисса қўшган адиб ижодий меросини ўрганиш ва уни ёшларга етказиш йўлида қатор ишлар амалга оширилмоқда\nПрезидентимиз шу йил 12-13 июнь кунлари Фарғонага ташрифи давомида берган топшириқлари асосида бундан буён ҳар йили 25-27 декабрь кунлари Фарғонада Эркин Воҳидов таваллуд айёмига бағишланган Адабиёт кунларининг ўтказиладиган бўлди.\nАдабиёт кунлари дастлаб шу йилнинг 25 декабрь куни Ҳўқанди латифда кенг нишонланди. “Эркин Воҳидов кунлари” доирасидаги тадбирларнинг иккинчи кунида ижодкорлар Марғилон шаҳридаги ижодкорлар боғида дастлаб шоир ҳайкали пойига гул қўйди. Ижодкорлар Эркин Воҳидов номидаги боғ, Ўзбекистон ёзувчилар уюшмаси Фарғона филиалининг янги биноси, шоирнинг мемориал музейи, мажмуа таркибидаги она тили ва адабиёти фанини чуқур ўқитишга ҳамда хорижий тилларга ихтисослаштирилган мактаб-интернат билан танишдилар. Адабиёт байрами иштирокчилари тадбир аввалида шоир ижодидан намуналар ва расмлар кўргазмасини кўздан кечирдилар.\n- Эркин Воҳидов Республикамиз ёшларининг биринчи журнали “Ёшлик”нинг асосчиси, – дейди , “Ўзбекистон адабиёти ва санъати” газетаси бош муҳаррири Ўктам Мирзаёр. – У рус шоири Сергей Есениннинг шеърларини ҳам буюк маҳорат билан ўзбек тилига таржима қилган. Шоир инсон руҳиятининг нозик ва илғаш мушкул манзараларини таъсирчан акс эттиради. Одамни комил кўрмоқ истаги унинг шеърлари асосини ташкил қилади.\nАдабий тадбирдан сўнг Фарғона давлат университетида шоир адабий меросига бағишланган илмий-анжуман бўлиб ўтди.


Тоҳир Йўлдош тожик расмийларини айблади\nТоҳир Йўлдош ўз аудиомурожаатида собиқ дала қўмондони Мирзо (Жага) Зиёевнинг амалдаги тожик расмийлари ҳийласи қурбони бўлганини айтади.\nЎзбекистон Исломий ҳаракатининг раҳбари Тоҳир Йўлдош тожик мухолифатининг собиқ лидерларидан бири Мирзо Зиёевнинг Тожикистон хавфсизлик хизматлари томонидан ўлдирилганини даъво қилмоқда.\nТоҳир Йўлдошнинг илк бор тожик тилида қилинган аудиомурожаатида унинг ўзбек акценти яққол сезилиб туради.\nОзодлик радиосининг тожик хизмати почтасига келиб тушган 17 минутлик аудиоёзувда Тоҳир Йўлдош Ўзбекистон Исломий ҳаракатининг Тавилдарада содир бўлаётган воқеаларга масъул экани юзасидан Тожикистон ҳукумати томонидан қилинган даъволарга муносабат билдирган.\n- Бир неча кун аввал Тавилдара минтақасида Ислом уйғониш партиясининг собиқ қўмондонларидан бири ҳукумат томонидан аввал ҳибсга олиниб, кейин қатл этилган, дейди Тоҳир Йўлдош.\n12 июл куни Тожикистон Ички ишлар вазирлиги ва Миллий хавфсизлик қўмитаси томонидан эълон қилинган қўшма баёнотда айтилишича, Мирзо Зиёев Афғонистон наркотик моддалари ноқонуний савдосидан тушган маблағ билан Ўзбекистон исломий ҳаракатини молиялаштириб турган.\nҲозирда Тавилдара минтақасида кетаётган жанглар Ўзбекистон Исломий ҳаракатини молия билан таъминлаш учун ишлатилаётган гиёҳванд моддалар савдоси каналини барбод қилишга қаратилгани даъво қилинади.\nТожикистон хавфсизлик хизматлари ҳақиқатан ҳам Мирзо Зиёевни 11 июл куни Тавилдарада ҳибсга олган. Бироқ уни ким ўлдиргани борасидаги расмийлар изоҳи “Ҳолливуд” жангари филми сценарийсини эслатади.\nРасмийларга кўра, Мирзо Зиёев ўз хоҳиши билан ноқонуний қурол-аслаҳа сақланаётган жойларни кўрсатишини айтган. Шу билан бирга, Мирзо Зиёев Ўзбекистон исломий ҳаракатининг фаолларидан бири, “Шайх Неъмат” лақаби билан танилган Неъмат Азизовни таслим қилдириш учун музокарага тайёрлигини билдирган.\n“Аммо Тавилдаранинг Ағба қишлоғида Тожикистон Миллий хавфсизлик қўмитаси ва Ички ишлар вазирлиги ходимлари билан биргаликда амалга оширилган амалиёт чоғида ноқонуний қуролланган гуруҳ тўсатдан ҳужумга ўтган. Натижада Мирзо Зиёев воқеа жойида ҳалок бўлган ва Миллий хавфсизлик ҳамда Ички ишлар вазирлигининг бир неча ходими яраланган”, дейилади Ички ишлар вазирлиги тарқатган баёнотда.\nЎзининг овозли номасида Тоҳир Йўлдош ҳеч қачон Ўзбекистон Исломий ҳаракатининг аъзоси бўлмаган Мирзо Зиёев ҳукумат ҳийласининг қурбони бўлганини ва бу ҳийла 1997 йилда “Миллий ярашув битими”нинг имзоланишидан бошланганини айтади.\n“1992 йилда жиҳод бошланганидан буён биз Тожикистон мужоҳидлари билан бир сафда бўлдик, аммо 5 йиллик жиҳод ҳеч қандай натижасиз якун топди. Тожикистонда бугун кузатаётганимиз ана шу ҳийланинг ҳосиласидир”¸ дейди Тоҳир Йўлдош аудиомурожаатда.\nТоҳир Йўлдош Ўзбекистондан сиқиб чиқарилганидан сўнг 1992 йилда Тожикистон исломий мухолифати раҳбари Саид Абдулло Нурийга ўз ёрдамини таклиф этгани ва кейинчалик беш йил давомида Тожикистонда минглаб одамларнинг қонини тўкишда иштирок этгани рост.\nТоҳир Йўлдош “жиҳод” деб айтаётган амалиётлар Тожикистонни дунёдаги энг қашшоқ давлатга айлантирди. Уруш давомида 100-150 минг одамнинг нобуд бўлгани, 100 минглаб одамнинг мамлакатни ташлаб чиққани маълум.\n1997 йилда “Миллий ярашув битими” имзолангач, Тоҳир Йўлдош ва унинг сафдоши Жума Намангоний ўзларининг юзлаб жангарилари билан Афғонистонга ўтишга мажбур бўлди ва Толибон ҳаракати аъзоларининг паноҳида қўним топди.\n2001 йилда Афғонистонда АҚШ бошчилигида ўтказилган аксилтеррорчилик амалиётлари давомида Жума Намангоний ўлдирилди, Тоҳир Йўлдош ўз тарафдорлари билан Покистоннинг Вазиристон ҳудудига қочиб ўтди.\nНавбатдаги мурожаатида Тоҳир Йўлдош бир кун келиб ўз жангарилари билан бирга Марказий Осиё режимларига зарба беражаги ҳақида огоҳлантиради.\nАммо Покистондан келаётган хабарларга кўра, мунтазам равишда нишонга олинадиган Ўзбекистон Исломий ҳаракати аъзоларининг кўпчилиги йўқ қилинган.\nЎтган ойда Покистон армиясининг расмий вакили Атхар Аббос Жанубий Вазиристонда амалга оширилган ҳаво ҳужумлари чоғида ўнлаб ўзбек жангариларининг ўлдирилгани¸ Ўзбекистон исломий ҳаракати етакчиси Тоҳир Йўлдошнинг эса жароҳатлангани ҳақида маълум қилганди. Тоҳир Йўлдошнинг сўнгги овозли номаси эса ушбу хабарни инкор этади.


“Белдирсой" оромгоҳи сотувга қўйилди - у ерда нималар бор? - 16.04.2021, Sputnik Ўзбекистон\n“Белдирсой" оромгоҳи сотувга қўйилди - у ерда нималар бор?\nТОШКЕНТ, 16 апр — Sputnik. Айни дамда маҳаллий ва хорижий ОАВлари, журналистлар ва блогерлар учун Тошкент вилояти, Бўстонлиқ туманидан оммавий савдоларга\nТОШКЕНТ, 16 апр — Sputnik. Айни дамда маҳаллий ва хорижий ОАВлари, журналистлар ва блогерлар учун Тошкент вилояти, Бўстонлиқ туманидан оммавий савдоларга чиқарилган давлатнинг 3 та йирик активига пресс-тур бошланди. Бу ҳақда Sputnik Ўзбекистон мухбири хабар қилди. Ташрифнинг биринчи объекти – Денгиз сатҳидан 1700 метр баландликда, Тян-Шан тизмасининг этагида, Бўстонлиқ минтақасининг Белдирсой трактида жойлашган “Белдирсой” оромгоҳи чанғи мажмуаси.Мажмуанинг умумий ер майдони 46,1 гектарни, бино ва иншоотларнинг умумий майдони 9 628,0 квадрат метрни ташкил этади. “Белдирсой” мажмуаси бир вақтнинг ўзида 200 дан ортиқ одамни қабул қилиши мумкин. Мажмуа ҳудудида 19 та коттеж, 38 хонали меҳмонхона, 80 ўринли иккита ресторан, 3 та бар, ёзги ва қишки бассейнлар, 2 та конференц-зал мавжуд. Биринчи тиббий ёрдам шохобчаси, бадминтон корти, Паинт Балл, 2 та теннис корти. “Белдирсой” мажмуаси 4 та фаслда ҳам ишлайди. “Белдирсой” мажмуасига яқин жойда таниқли “Кумбел” чанғи йўлаги мавжуд. Британиянинг Обсервер нашри Белдирсой тоғ-чанғи курортини дунёдаги экстремал чанғи ва ҳели-чанғи учун энг яхши жойлар рўйхатига киритган. Кенг чанғи майдонларига эга бўлган йўл энг қийин йўллардан бири. Давлат активларини бошқариш агентлиги оммавий савдоларда иштирок этиш учун аризаларни 2021 йил 30 апрелгача қабул қилади.\nгулнора каримова иши, гулнора каримова\n12:04 16.04.2021 (янгиланди: 11:40 17.04.2021)\n© Sputnik / Дильшода РахматоваГорнолыжный комплекс "Бельдерсай Оромгохи"\nБўстонлиқ туманидан оммавий савдоларга чиқарилган давлатнинг 3 та йирик активига пресс-тур.\nТОШКЕНТ, 16 апр — Sputnik. Айни дамда маҳаллий ва хорижий ОАВлари, журналистлар ва блогерлар учун Тошкент вилояти, Бўстонлиқ туманидан оммавий савдоларга чиқарилган давлатнинг 3 та йирик активига пресс-тур бошланди. Бу ҳақда Sputnik Ўзбекистон мухбири хабар қилди.\nГорнолыжный комплекс "Бельдерсай Оромгохи"\nТашрифнинг биринчи объекти – Денгиз сатҳидан 1700 метр баландликда, Тян-Шан тизмасининг этагида, Бўстонлиқ минтақасининг Белдирсой трактида жойлашган “Белдирсой” оромгоҳи чанғи мажмуаси.\nМажмуанинг умумий ер майдони 46,1 гектарни, бино ва иншоотларнинг умумий майдони 9 628,0 квадрат метрни ташкил этади. “Белдирсой” мажмуаси бир вақтнинг ўзида 200 дан ортиқ одамни қабул қилиши мумкин. Мажмуа ҳудудида 19 та коттеж, 38 хонали меҳмонхона, 80 ўринли иккита ресторан, 3 та бар, ёзги ва қишки бассейнлар, 2 та конференц-зал мавжуд.\nБиринчи тиббий ёрдам шохобчаси, бадминтон корти, Паинт Балл, 2 та теннис корти. “Белдирсой” мажмуаси 4 та фаслда ҳам ишлайди.\n“Белдирсой” мажмуасига яқин жойда таниқли “Кумбел” чанғи йўлаги мавжуд. Британиянинг Обсервер нашри Белдирсой тоғ-чанғи курортини дунёдаги экстремал чанғи ва ҳели-чанғи учун энг яхши жойлар рўйхатига киритган. Кенг чанғи майдонларига эга бўлган йўл энг қийин йўллардан бири.\nДавлат активларини бошқариш агентлиги оммавий савдоларда иштирок этиш учун аризаларни 2021 йил 30 апрелгача қабул қилади.


Президент "Халқ қабулхонаси" вакили пора билан ушланди (Видео) - UzNews.uz\nДХХ томонидан қўлга олинган шахс қурилиш объекти топиб бериш учун 14 минг доллар сўраган.\nДХХ тезкор ходимлари томонидан қурилиш учун объект топиб бериш мақсадида тадбиркордан 14 минг АҚШ доллари сўраган шахс қўлга олинди.\n«Ўзбекистон 24» телеканали берган маълумотга кўра, ДХХ ходимлари Қашқадарё видояти "Сув оқова" ДУК мутахассиси, 59 ёшли Келдиёр Норбоевни пора олаётган вақтда қўлга олган.\nКелдиёр Норбоев хусусий тадбиркорга қурилиш учун объект олишда ёрдам беришни ваъда қилган ҳамда ундан 14 минг АҚШ доллари сўраган.\n«Bahrom bobo» чойхонасида 9 минг доллар пулни пора сифатида олаётганида қўлга олинган. Унга нисбатан Ўзбекистон Республикаси Жиноят кодексининг 168 ва 211 моддаларига асосан жиноят иши қўзғатилган.\nУшбу шахс "Сув оқова" ДУК томонидан Қашқадарё вилоятидаги Президент "Халқ қабулхонаси" вакили этиб тайинланган.\nКоррупцияни мамлакатда тўхтатиш учун фақатгина жазони кучайтириш, шунингдек, инсонларни қорни эмас кўзи тўқ қилиб тарбиялаш керак. Кейинги ойларда эътибор берсангиз фақат амалдорлар пора билан ушланяпти, ҳали булардан яна қанчаси бор.


Германия “Шимолий оқим-2” қурилиши тарафдори – Меркель - 20.04.2021, Sputnik Ўзбекистон\nТОШКЕНТ, 20 апр — Sputnik. Германия “Шимолий оқим-2” қурилиши ва Россия билан савдо муносабатларини ривожлантириш тарафдори деди Ангела Меркель Еворопа\nТОШКЕНТ, 20 апр — Sputnik. Германия “Шимолий оқим-2” қурилиши ва Россия билан савдо муносабатларини ривожлантириш тарафдори деди Ангела Меркель Еворопа Иттифоқи парламентлар ассамблеяси (ПАСЕ) йиғилишида. Меркель айтишига кўра, ушбу лойиҳа атрофида пайдо бўлган барча тортишувлар – Москва ва Европа малакатлари орасидаги сиёсий кураш оқибатидир. Германия канцлери айтишига кўра, 2019 йилда қабул қилинган газ директивасига кўра, унга Учинчи энергопакет қоидаларини татбиқ этиш ёки этмасликни денгиз орқали газ қувури кириб келган Европа давлатининг ўзи ҳал қилади. Россия Давлат Думасининг энергетика қўмитаси раҳбари Павел Завальный “Шимолий оқим-2” ёз охирига қадар қуриб битказилишини маълум қилган эди. Эслатиб ўтамиз, “Шимолий оқим-2” йилига 55 миллиард метр куб газ ўтказиш қобилиятига эга бўлга иккита газ қувуридан иборат бўлиб, Россидан бошланади ва Болтиқ денгизи орқали Германя ҳудудига қадар етиб боради. АҚШ ушбу лойиҳага кескин қарши чиқмоқда ва 2019 йилнинг декабридан бошлаб лойиҳада иштирок этаётган барча компанияларга қарши қаттиқ санкциялар қўллай бошлаган. Оқибатда Швейцариянинг қувур ётқизувчи Allseas компанияси ишини тўхтатишга мажбур бўлган эди. Россия ушбу лойиҳадан фақат иқтисодий мақсад йўлида фойдаланишни ният қилганини бир неча бор таъкидлашига қарамасдан АҚШ, Украина, Польша ва Болтиқбўйи давлатлари “Шимолий оқим-2” қурилишини тўхтатиб қолишга ҳаракат қилишмоқда.\nшимолий оқим-2, ангела меркель\n22:50 20.04.2021 (янгиланди: 22:51 20.04.2021)\n"ШО-2" атрофида пайдо бўлган барча тортишувлар – Москва ва Европа малакатлари орасидаги сиёсий кураш оқибатидир, -.\nТОШКЕНТ, 20 апр — Sputnik. Германия “Шимолий оқим-2” қурилиши ва Россия билан савдо муносабатларини ривожлантириш тарафдори деди Ангела Меркель Еворопа Иттифоқи парламентлар ассамблеяси (ПАСЕ) йиғилишида.\nМеркель айтишига кўра, ушбу лойиҳа атрофида пайдо бўлган барча тортишувлар – Москва ва Европа малакатлари орасидаги сиёсий кураш оқибатидир.\n“Айтмоқчиман-ки, “Шимолий оқим-1” орқали келаётган газ ёки Украина ёки Туркия орқали ўтган газ қувуридан келаётган газдан ёмон эмас”, - деди Меркель.\nГермания канцлери айтишига кўра, 2019 йилда қабул қилинган газ директивасига кўра, унга Учинчи энергопакет қоидаларини татбиқ этиш ёки этмасликни денгиз орқали газ қувури кириб келган Европа давлатининг ўзи ҳал қилади.\nРоссия Давлат Думасининг энергетика қўмитаси раҳбари Павел Завальный “Шимолий оқим-2” ёз охирига қадар қуриб битказилишини маълум қилган эди.\nАҚШ ушбу лойиҳага кескин қарши чиқмоқда ва 2019 йилнинг декабридан бошлаб лойиҳада иштирок этаётган барча компанияларга қарши қаттиқ санкциялар қўллай бошлаган. Оқибатда Швейцариянинг қувур ётқизувчи Allseas компанияси ишини тўхтатишга мажбур бўлган эди.\nРоссия ушбу лойиҳадан фақат иқтисодий мақсад йўлида фойдаланишни ният қилганини бир неча бор таъкидлашига қарамасдан АҚШ, Украина, Польша ва Болтиқбўйи давлатлари “Шимолий оқим-2” қурилишини тўхтатиб қолишга ҳаракат қилишмоқда.


Туркиядаги ишчи – хизматчиларга жума намози учун изн берилади\nТуркия меҳнат кодексига жума намоз ҳақидаги модда қўшиладиган бўлди. Туркия Бош вазири Аҳмад Довудўғли 5 январь куни иқтидордаги Адолат ва тараққиëт партиясининг парламентдаги фракцияси мажлисида чиқиш қилиб жума куни намоз ўқишга кетадиган вақт иш кунидан чегирилмаслиги меҳнат кодексида таъминлашини айтди.\nДовудўғлига кўра¸ меҳнат кодексига киритиладиган ўзгартиш лойиҳаси парламентга тақдим қилинади.\nТуркия Бош вазири иш берувчи ва ишчи ўртасида жума намозига кетган вақт борасидаги муаммоларга нуқта қўйиш мавриди келганини айтди:\n- Жума кунларидаги иш соати ибодат эркинлигига ҳалақит бермаслигини таъминлайдиган бир ўзгартиш лойиҳасини ҳозирладик. Энди ҳар ким қўрқмасдан жума намозини адо қилиши мумкин. Бу ҳолатда намозга кетадиган вақт иш соатидан чегириб қолинмайди. Оллоҳ хайрли ва муборак қилсин, деди Туркия Бош вазири Аҳмад Довудўғли.\nДовудўғлининг ишонишича, Туркия меҳнат кодексига киритилиши кутилаëтган бу модда эътиқод эркинлигини таъминлаш йўлидаги яна бир қадамдир.\nТуркия бўйича мутаҳассис Аббос Жаводийнинг айтишича¸ айни вақтда давлат идораларидаги ўрта бўғин маъмурларнинг аксарияти иқтидордаги Адолат ва тараққиëт партияси аъзолари бўлгани боис жума намозига бориши жамоат босими кучли бўлган Туркияда оммавий тус олган.\n"Довудўғли феълан мавжуд ҳолатга машрулик бермоқчи", дейди Аббос Жаводий.\nБундан олдин Туркияда рўмол ўраган аёлнинг давлат идорасида ишлашига изн берувчи қонун қабул қилинган эди.\nМухолифат исломий илдизга эга иқтидордаги Адолат ва тараққиëт партиясининг бу тадбирларини Туркиянинг дунёвийлигига янги бир ҳужум деб танқид қилиб келади.\nЖума намози учун маъмурларга вақт ажратиш ва иш жойидаги хотин-қизларнинг рўмол ўраши мамлакатдаги дунёвий ва диний анъаналар тарафдорлари ўртасидаги баҳсталаб мавзулардан биридир.\nЭрдўғон ва унинг "Адолат ва тараққиёт партияси"га нисбатан Туркиядаги дунёвий давлат талабларидан чекиниб, исломийликка қараб бораётгани ҳақида танқидлар бот-бот янграйди.


Чорлов | Azon.uz - Ахборот-таҳлилий портал\n1426 17:04 21.10.2021\nАллоҳ субҳанаҳу ва таолога битмас туганмас сано,\nРасулимиз Муҳаммад саллоллоҳу алайҳи ва салламга\nқиёматга қадар саловоту саломлар бўлсин.\nАлҳамдулиллаҳ икки ўғлим ҳам Қуръондан озроқ ва кўпроқ таълим олишган. Фарзандлар айтганингизга эмас, қилганингизга қараб ўрганишади. Ўғлимга Қуръон ўқи десам бир икки варақ ўқиб қўйиб кейин яна укаси билан ўйин ёки бошқа ишга шўнғиб кетади. Шунинг учун бу сафар ҳар доимгидай “ўқи” деб ўтирмасдан ўзим Қуръонни қўлимга олиб балконга чиқиб ўқий бошладим. Ичимда “ҳозир эшитадию келиб ёнимда ўғлим ҳам ўтириб ўқийди” деган умид липиллаб турарди. Ўғлим эса укаси билан бошқа хонада шовқин солиб ўйнашдан тўхтамасди.\nБироз ўқиб кутдим, декин “ҳа” деганда келавермагач овоз чиқариб чақирдим. “Умар, менга қара”. “Лаббай” дедию лекин укаси билан уйнашда давом этаверди. Мен эса бир икки бор чақирдим, Қуръон ҳам қолиб энди бутун ўй фикрим болаларни чақиришда бўлиб қолди.\nОхири кутавериб тоқатим тоқ бўлгач туриб боламни ёнига бордим. Мени кўриб иккови ҳам дарров “ўзига келиб қолди”. Лекин энди кеч, гап эшитиши тайин эди.\nКатта ўғлимни қулоғини чўзиб “Нимага мен чақирганимда дарров келмадинг?” дедим жаҳл билан. Тан оламан, ўз ўғлимни чақирганимда “лаббай, дадажон” деб келмагани учун ичимда бироз ғурур лат еган эди.\nШу пайт Абдурраҳмон ибн Авф розияллоҳу анҳу бир қулларини ураётганларини Росулуллоҳ соллаллоҳу алайҳи васаллам кўриб қолганларида “Аллоҳ сенинг устингдан, сен унинг устида бўлганингдан кўра қудратлироқдир” маъносидаги ҳадислари ва ўша лаҳзанинг ўзидаёқ “Аллоҳ сени шунча марта намозга чақирганда масжидга бормаганинг, болангни бу қилмишидан чандон оғир жазога лойиқдир” деган хаёл келди. Ўша заҳоти ўғлимни қучоқлаб бошидан, пешонасидан ўпдим. Кўнглимда кечган туйғуларни сўз билан ифодалаб бўлмас эди. Энг тўғри йўл, тазарруъ ва гуноҳимга авф сўраб ёлвориш эди. Шундан бошқа чорам ҳам йўқ эди. Ичимда “Роббим, мени кечир. Мен болаларимни тарбия қилиш учунгина қилдим, сен эса менга мен уларга бўлганимдан кўра чандон меҳрибонроқсан. Мени азоблама” дер эдим..\n«Роббана ҳаб лана' мин азва'жина аа зуррийя'тина қурpoma aъйунив важьална лил муттақийна имама'.\nМаъноси: «Эй Раббимиз, бизга аёлларимиздан ва фарзандларимиздан кўзларимизнинг нури бўладиган яхши инсонлар эҳсон эт. Ва бизни тақводорларга имом ва раҳбар қил», («Фурқон», 74)\nЎзбекистон Республикаси Вазирлар Маҳкамаси ҳузуридаги Дин ишлари бўйича қўмитанинг 03-07/5915-сонли рухсати билан чоп этилди.\nМахсус Ислом Қуръон Илм Болалар Тарбия таълим Ота\n475 23:00 27.01.2022\n359 22:24 27.01.2022\n169 22:10 27.01.2022\n447 21:28 27.01.2022\n245 20:10 27.01.2022


Самад Мурод: Ҳокимликлар нега қарорларни писанд қилмаяпти – mulkdor.com\nСамад Мурод: Ҳокимликлар нега қарорларни писанд қилмаяпти\nJune 17 2018, 05:06 ЖамиятИқтисод\nТрактор солинган пиёз. Сурат: “Озодлик”\n“Самарқанд вилояти Жомбой туманида пилла режасини бажармаган ва пахтасини ўт бостириб юборган икки фермернинг томорқасига трактор солинди”\nЖойлардаги ҳокимлар деҳқонларнинг бизнесига аралашиши, уларга нисбатан худди ўз мулкидаги қаролларга қарагандек қараб, нима қилиш ёки қилмаслик ҳақида зўрлаш усулларини қўллаган ҳолда диктовка қилиб туриши, бу ҳали биз ишлаб чиқариш тараққиётининг 70-, 60-йиллари даражасида, аниқроғи “Ривожланган социализм” да турганимизни яққол кўрсатиб турибди.\nИслоҳатлар Президентнинг нутқлари босилган газеталарнинг саҳифаларида қолиб, публика учун тараннум этилаётгани фош бўлиб қолмоқда. Қачонки ишлаб чиқарувчилар эркин бизнес муҳитига чиқиб, ҳокимиятни коррупцион ричакка айлантириб олган амалдорлар истибдодидан қутулиб, ички ва хорижий буюртмачилар буюртмаси асосида эркин иш юритмас экан, биз тараққиётда ўша совет даври даражасида қолаверамиз.\nҲар бир вилоятда битта-иккита фермер хўжалигини ташвиқот учун, “Ислоҳатлар ҳаётга тадбиқ этилиб, гуллаб-яшнаб” бораётганини тамошабинларга намойиш этиш учун шароитлаштириб қўйиб, қолган 99, 999 % фермерларни от олдига солиб, бошига қамчи қўйиб, хўжаликларини қуллар плантацияси мақомида тутиб туриш. Бу ҳолатни аниқ ифодалай оладиган атамани билмайман, аммо, ЁЛҒОНЛАР “Гуллаб яшнашда” давом этаётганини тахмин қилиш мумкин, халос.\nИқтисодиётни самарали ташкил этишнинг илғор мамлакатлар: немислар, шведлар, ва ҳокозолар, усулига ўтмасдан туриб, ҳеч нарсага эришиб бўлмайди.\nҲокимият тадбиркорлар бизнеси учун самарали шарт-шароит, малакали консултантлар, бозор, суғурта, ва бошқа зарурий факторлар билан таъминлаши лозим.\nНима экиш, қандай парваришлаш, кимга сотиш ва қанчага сотиш ишлари билан фермернинг ўзи шуғулланиши лозим. Дарвоқе, фермернинг банкдаги пулларини ҳокимлик эмас, фермернинг ўзи тасарруф этиши шарт. Бу гаплар аслида янгилик эмас, Президентнинг нутқларида тез тез такрорланиб турган гаплар.\nМени бир ҳолат таажжубга солади: жойлардаги ҳокимликлар нима учун қабул қилинаётган қарорлар, чиқарилаётган фармонларни писанд қилмасдан, худди олдингидай иш юритиб, халқнинг тинкасини қуритишда давом этмоқда?\nЁки мен бошқалар биладиган энг асосий ҳақиқатлардан бехабармикинман.\nМуаллиф: Самад Мурод\nМанба: Муаллифнинг “Фэйсбук” саҳифаси\nИталияда электр энергияси нархи 3 баравар ...\nИталияда ҳам инфляция 6,5 фоизга етиб, сўнгги 30 йилда энг юқори кўрсаткичга етди. Украинадаги ҳарбий ҳаракатлар натижасида энергия ташувчиларнинг нархи ошмоқда, бошқа ...


Тил- савод белгиси… Водийдан мактуб « Vatan Manzaralari VOATurli tillardagi sahifalar English WorldwideEnglishvoanews.comLearning Englishlearningenglish.voanews.comEastern & Central EuropeShqipZeriamerikes.comBosanskivijestiglasaamerike.comΕλληνικάgr.voanews.comМакедонскиmk.voanews.comSrpskiglasamerike.netУкраїнськаchastime.comEurasiaՀայերենamerikayidzayn.comAzerbaijaniamerikaninsesi.orgქართულიamerikiskhma.comРусскийgolos-ameriki.ruCentral AsiaO‘zbekamerikaovozi.comEast & Southeast AsiaBurmeseburmese.voanews.com粵語voacantonese.com中文voachinese.comBahasa Indonesiavoaindonesia.comខ្មែរkhmer.voanews.comKhmervoacambodia.com한국어voakorea.comລາວlao.voanews.comไทยvoathai.comབོད་ཡིགvoatibetan.comTibetanvoatibetanenglish.comTiếng Việtvoatiengviet.comSouth Asiaবাংলাvoabangla.comدریdarivoa.comپښتوpashtovoa.comوی او اې ډيوه ريډیوvoadeewaradio.comاردوurduvoa.comAfricaAfaan Oromoovoaafaanoromoo.comአማርኛamharic.voanews.comFrançaislavoixdelamerique.comHausavoahausa.comKinyarwandaradiyoyacuvoa.comKirundiradiyoyacuvoa.comNdebelevoandebele.comPortuguêsvoaportugues.comShonavoashona.comSoomaaligavoasomali.comKiswahilivoaswahili.comትግርኛtigrigna.voanews.comZimbabwevoazimbabwe.comMiddle East / North Africaفارسیir.voanews.comكوردیdengiamerika.comKurdidengeamerika.comTürkçeamerikaninsesi.comLatin AmericaCreolevoanouvel.comEspañolvoanoticias.com\nOlder: Тил болалигимизданоқ онгимиз кўзгуси… Руҳшунос Маҳмуд Йўлдошев таҳлили\nNewer: Til – savod belgisi… Vodiydan maktub\nPosted October 13th, 2014 at 5:00 pm (UTC+0)\nТилни асраш ва ривожлантириш учун одамлар онги, маънавий дунёқарашида ҳам ислоҳот бўлиши зарур.\nIjtimoiy tarmoqlarda keng ulashilib, muhokama qilingan e’lon (fotograf noma’lum)\nБир қарашда маънавиятнинг чегараси йўқдек, илғаб бўлмасдек туюлади. Лекин ана шу маънавий муҳит иҳота қилинмаса, маънавиятга алоқаси йўқ битиклардан ҳимояланмаса, бетаъсир нағмалар кўпайиб кетишини, муқаддас маънавиятимиз оёқости бўлишини вақт яққол кўрсатди.\nКейинги пайтларда баъзан давлатнинг миллий рамзи сифатида эътироф этилаётган она тилимизга ўта ҳафсаласизлик ва бепарволарча муносабатда бўлаётганлигимиз ҳам бор гап. Кўчаларни айланаркансиз катта-катта баннерларда донишмандларнинг ўгитлари, ҳар хил чақириқлар, реклама лавҳалари кўча ҳуснига янада чирой бағишлаётгандек. Лекин улардаги ҳар хил имловий ва услубий хатолар чиройга ҳуснбузар бўлиб турибди. Буюк аждодларимизнинг номлари, ўгитлари, сўзларини «х» ёки «ҳ» ҳарфининг фарқига бормасдан ёзилиши, ҳаттоки, лотин имлосидаги оддий тутуқ белгисининг нотўғри қўлланилиши бир қарашда бефарқликка ўхшаб кўринади.\nБироқ бунинг тагида сиёсий ғўрлик, боболарга нисбатан ҳурматсизлик ётибди. Мабодо одам бирор бир жойга меҳмонга отланса, сочларини тараб, янги, тоза, чиройли кийимларини кийиб боради. Нега энди минглаб одамлар ўтадиган кўчаларда эътиборсизлик оқибати саводсизлик намунасидек порлаб туриши керак?! Бу шунчаки бепарволик ёки оддий ҳафсаласизлик эмас…\nЧунки бунинг ортида ёш авлод тарбияси бор. Ёш бола бундай хатоларни кўриб ажабланади, ҳайрон бўлади ва аста-секин шунга кўникади. Бу ҳол боланинг кўнглида буюк шахсларга нисбатан англаниши қийин бепарволик уйғотади. Катталарнинг аждодларимизга нисбатан муносабатини кўриб, совийди. Яна бугун биз нимага кўзида чўғи йўқ, сўник болалар пайдо бўляпти, оташин йигит-қизларимиз кам деб, ҳайрон бўламиз. Аслида мана шулар ҳам уларни сиёсий бепарволикка, ҳафсаласизликка, ҳаётга нисбатан лоқайдликка олиб келаётган омиллардан бири!\nОна тили – миллат мулки\nҚачонлардир собиқ тузумнинг руслаштириш сиёсати оқибатида фамилиялар Джалолов, Ходжаев бўлиб, Муҳаммадқуловлар Маматқулов ёки Матқулов бўлиб кетган. Қорақалпоғистонлик бир дўстим ўзининг паспортида қайд этилган исмидан хафа бўлиб айтганди: “Олмас. Паспортимда шундай ёзилган. Аслида Ўлмас бўлиши лозим. Лекин олмас қорақалпоқчада “ўғил эмас” маъносини беради. Бу уят эмасми?”\nНега энди биз бу фамилияларни тўғриламаслигимиз ва бундай бузуқ фамилияларни кўтариб юришимиз керак?! Ахир бу фамилия бутун бир авлод, аждодларимиз номи-нишони!\nЁзнинг жазирама иссиғида йўл четида “Ўрик шарбати. Орррзооон” деган ёзувга кўзим тушди, ҳайрон бўлдим. Менга ҳамроҳлик қилаётган дўстим гапга чечанроқ эди, ҳазилга буриб, бу ўрик шарбатининг арзонлигига ишора, деди. Бу ҳақида муҳокамани тугатмасдан “Ўрик оламиз пули штр” ёзуви чиқди. “Штр” бу жаргоник тилда нақд, ўша заҳоти шитирлатиб санаб берамиз” дегани эмиш.\nЯнги иш бошлаган биноларни “АГАМА”, “ГРАНТ”, “EZIDYOR” каби бошқа тиллар орқали кириб келган ёки бўлмаса араб тилига хос “АЛ-МУБИН”, “АЛ-БАРАКА”, турк тилига тақлидан “МОДАЛАР ЭВИ” (“Модалар уйи” дейилмоқчи) каби ажнабий сўзлар билан аташ ҳоллари ҳам учрамоқда.\nБундай жумлаларни кўрганингда ҳашаматли, кўркам бинолар номидан ҳам, чорловлардан ҳам миллатимизга хос нафас уфуриб туриши керак эмасми ахир, деб ўйлаб қоласан. Ёзувлар, номларни ўқиб кўриб бу борада муаммолар анчайин оғриқли, ташвишли эканини билганимиз ҳолда, тезроқ чора-тадбирлар белгилаш зарурати туғилганини таъкидламоқчиман.\nҚуйидаги қўшиқ матнига эътибор беринг-а:\nБир кун бориб қолдим водийни Қўқонига,\nАдашиб кириб қолдим «Чархий»нинг дўконига\nҲолвадан ширин сўзлар, эритиб юрагимни,\nДўкончи йигит аста ушлади билагимни.\nҲай-ҳай аста-аста, акам унақамасда,\nТошконни таманнози, кўнмайди бир пасда.\nБу ўзбек тили фонетик қонуниятларини бузиш, очиқ-ошкора менсимаслик эмасми?!\nБундай қўшиқчилар, афсуски, машина устаси эмас, тузатиб берган машинасини бошқараётган ҳайдовчи бир жойда автоҳалокатга учраши аниқ. Яхшиям улар бола тарбия қиладиган энага эмас, фарзандингиз носоғлом муҳитда ўсган бўларди. Устанинг машинангизга нотўғри ташхис қўйганини билсангиз, иккинчи унга кўрсатмайсиз, жигаргўшангизнинг нотўғри йўлдан кетаётганини билсангиз, саводсиз энагага яқинлаштирмайсиз, нари борса машинангизни сотиб юборасиз ёки тарбиячини уйдан ҳайдаб чиқарасиз. Афсуски, булар “санъаткор” (ўз таъбирларида). Бундай саёз қўшиқлар натижасида бутун жамоатчилик, омма, айниқса, ёшлар кўп зарар кўради. Ёшларнинг дунёқараши, маънавий иммунитетида салбий асорат қолдиришга сабаб бўлаётган саёз қўшиқларни ва унинг ижрочиларини “тўғри йўл”га солиш анча қийин кечмоқда.\nБу ишлар аҳамиятсиз, майда нарсадек туюлиши мумкин. Эътибор берсак, тоғлардаги майда ирмоқлар йўли тўсилганда катта тошқинларга сабаб бўлгани каби бугун саводга бўлган бефарқлик эртага оммавий саводсизликни келтириб чиқариши мумкин.\nДаҳолар орасида олий ўринга сазовор бўлган бобокалонимиз ҳазрат Навоийнинг ўз асарларида 26 мингта сўзни бетакрор ишлатганини инобатга олсак, олдимиздан оққан сувни қадрини билмайдиганларга ўхшамаяпмизми? Шу ўринда мутаффаккирнинг тилга эҳтиётсизлик, элга эътиборсизлик деган таъкидлари ҳам худди бугуннинг хитобидай эшитилаётганини англаб етишимиз зарур.\nСўзлашувда бўладими, тарғибот-ташвиқот кўргазмаларидами, барибир адабий тил меъёрларига амал қилишимиз шарт! Зеро, бу қоида бугуннинг талаби. Миллий қадриятларимиз, анъаналаримиз давомийлигини таъминлайдиган улуғ вазифа.\n12 октябрь, 2014 йил\nАтоқли ўзбек адиби Абдулла Қаҳҳор 1936 йилда ёзган мана бу ҳикояни ўқиганмисиз?\nКонцерт одатдагича “навбатдаги номеримизда… Келганларинга раҳмат, ўртоқлар” билан тамом бўлди. Номи чиққан ашулачи-санъаткордан бошқа ҳамма хурсанд бўлиб тарқалди. Санъаткор тажанг эди: танаффус вақтида залга чиққан эди, бир тракторист уни саводсизликда айблади. Тракторист танқид қилганига санъаткор асли чидай олмас эди: трактор қаёқда-ю масалан, “чорзарб” қаёқда, тракторист қаёқда-ю ашулачи қаёқда!\nСанъаткор уйига кетгани извошга ўтирганида яна тутақиб кетди: “Ҳеч бўлмаса айтадиган ашулангни ўрган, сўзларини тўғри айт” эмиш! Нимасини билмайман, нимаси тўғри эмас? Мени шу вақтгача мухбирлар, ёзувчилар ҳам танқид қилган эмас, формализм, натурализмлардан ўтдим – ҳеч ким отвод бергани йўқ. Отвод бериш қаёқда, ҳеч ким мени оғзига ҳам олмади. Энди бир тракторист танқид қилар эмиш!..\nСанъаткор извошчини ҳайрон қолдириб, ўзидан ўзи ғулдираб борар эди. Уйда хизматчи овқат қилиб қўйган экан, санъаткорнинг томоғидан ҳеч нарса ўтмади – икки пиёла чой ичди, холос. Унга туриб-туриб наша қилар эди: “Ашулани мехайлистик айтар эмишман! Товушим ёмон бўлса нега пластинкага олди? Танқид деганига энди бу кишининг ҳам танқид қилғулари келипти… Амали тракторист… Оббо!..”\n– Ўқишга бордингизми? – деди хизматчига қовоғини солиб.\n– Бордим… – хизматчи икки ҳафтадан бери савод мактабида ўқир эди.\n– Хизматчиси савод мактабида ўқиётган бир кишини тракторист саводсиз, деса алам қилмайдими? – деди санъаткор ўзича бўғилиб, –“лабингдан бўлса олсам, э, шакарлаб”, деганим у кишига ёқмабди, “бўлса” эмас, “бўса” эмиш! Ўзи билмайди-ю, менга ўргатганига куяман! Сенга ўхшаган саводсизлар “бўса, бўмаса” дейди. Артист културний одам – гапни адабий қилиб айтади – “бўлса, бўлмаса” дейди.\nПожарни “гугуртни ерга ташламанг”, деди, режиссёримиз эса “гугуртнинг ерга ташаманг”, деди. Қандай чиройлик! Пожарними, пожарнингми? Шошма, нима учун пожарни? Пожарни, албатта! Режиссёримиз жуда културний одам. Одам деган мана шундай бўлса, уришса ҳам хафа бўлмайди киши – икки гапнинг бирида “таъбир жойиз кўрилса” деб туради. Бу тракторист менга шунча дашном бериб бир марта “таъбир жойиз кўрилса”, демади.\nХизматчи дафтар-қалам келтириб, санъаткорнинг олдиги қўйди.\n– “Ж”нинг каттаси қандай ёзилар эди? Домламиз бир куни кўрсатган эди, эсимда қолмапти.\nСанъаткорнинг жаҳли чиқди:\n– Энди “Ж” га келдингизми? Баржом деганда ёзилади. Кечаги баржом оғзи очиқ қолипти, гази чиққандан кейин бир пулга қиммат. Сиз ҳам дунёга келиб културний бўлсангиз-чи!.. Бурнингиз терлади, артинг, таъбир жойиз кўрилса!\n– Ётасизми? – деди хизматчи нариги уйдан.\n– “Ж” нинг каттасини кўрсатиб бермадингиз, эртага домла сўрайдиган эдилар. Қанақа ёзилади?\n– Кичигини ёзиб қаттиқроқ ўқинг!\nСанъаткор ечиниб кўрпага кирди. Хизматчи чироқни ўчириб чиқди. Санъаткор кўзини юмди, кўзига ғира-шира қоронғи залдаги сон-саноқсиз каллалар кўринди. Булар ичида энг каттаси трактористнинг калласи, у илжаяр эди.\n– Афтинг қурсин! – деди санъаткор ва нариги ёнбошига ағдарилди.\nҲаял ўтмай уйқуга кетиб хуррак отди. Унинг хурраги ҳам нечукдир адабийроқ эди: “Плуқ-қум-прр… плуқ-қум-прр…”\n1936 йил.\tLeave a comment\nTags: farg'ona, madaniyat, millat, o`zbekiston, o'zbek, til\nPosted in Ijtimoiy masalalar, Markaziy Osiyo, O'zbekiston, ruhiyat, til\nSo’nggi munosabatlarIhtiyor on Mard inson edi…Nodir on Yodgorliklar o’tmishdan so’zlaydiМалик МАНСУР: ЗОҲИР АЪЛАМНИ ХОТИРЛАБ…. on O`zbek xalqi yana bir fidoyi farzandidan ayrildiSharof on O’zbekistonning Qrim haqida sukut saqlashga haqqi yo’q!Sharof on O’zbekistonning Qrim haqida sukut saqlashga haqqi yo’q! So’nggi yangiliklarPokistonda hind kino va shoulari man etildiAmerika yangi prezidenti qanday iqtisodiy muammolar kutmoqda?Yosh amerikaliklar orasida sotsializm tarafdorlari ko'pBugungi musulmonlarBirmada yana zo'ravonlikArxiv\tOctober 2016


«Норма Маслаҳатчи» газетасининг 2014 йил 15 апрель 15-сони - Gazeta.Norma.uz\n«Норма Маслаҳатчи», №15, 2014й. 15 апрель\n2014 йил 10-11 апрель кунлари Ўзбекистон Республикаси Олий Мажлиси Сенатининг ўн тўртинчи ялпи мажлиси бўлиб ўтди.\nСолиқ тўловчилардан мол-мулкни ижарага бериш ва реализация қилишдан олган даромадларига солиқ солиш тартиби тўғрисида келиб тушаётган сўровларга мувофиқ Ўзбекистон Республикасининг Молия вазирлиги ва Давлат солиқ қўмитаси тушунтиради.\nНоёб қўлланма Ўзбекистон Республикаси ҳудудида мавжуд бўлган бизнесни ташкил этиш ва юритишнинг барча асосий шаклларига оид муҳим амалий қўлланма бўлиб қолади. У инвесторлар, раҳбарлар, бош бухгалтерлар, юристлар, солиқ маслаҳатчилари, аудиторлар ва бошқа манфаатдор шахсларга амалий ёрдам кўрсатиш мақсадида тайёрланган.\nНима учун баъзан боланинг қасддан қилмаган қилмиши ёки катта кишининг аҳмоқона қилиғи учун жиноий жазога қадар жуда қаттиқ жазо тайинланади.\nФуқаролик ишлари бўйича суднинг ҳал қилув қарорини бажармаганлиги (алимент ёки қарзни тўламаганлиги, квартирани бўшатмаганлиги ва ҳоказо) муносабати билан қарздорнинг Ўзбекистондан хорижга чиқишини чеклаш мумкинми?


«Газпром»нинг Қирғизистондаги энг йирик шўъбаси – «Бишкекгаз»нинг янги офиси биноси, санасиз сурат. Қирғизистоннинг энг йирик газ таъминотчиси – «Қирғизгаз»нинг 100 фоиз акцияларини рамзий 1 АҚШ долларига сотиб олгач, компания маҳаллий аҳолига ўта замонавий умумтаълим мактаби қуриб беришни ваъда қилган эди. Бунинг ўрнига эса қимматбаҳо хусусий мактаб барпо этилган. (Газпром)\nБИШКЕК – Россиянинг энергетика соҳасидаги гиганти – «Газпром» Бишкекдаги замонавий ўрта мактабга эгаликни қўлга киритар экан, давлат таълим муассасалари хусусий ташкилотларга топширилиши қонунга хилоф эканини даъво қилаётган ҳуқуқбон ташкилотлардан бири компанияни судга берди.\nЖорий йилда «Газпром» томонидан қурилиб, фойдаланишга топширилган мактаб аввалига ҳокимият балансида эди. Кейинчалик унга эгалик ҳуқуқи «Газпром»га берилган.\n15 ноябрь куни Бишкекдаги «Наше право» (Бизнинг ҳуқуқумиз) нодавлат ташкилоти умумтаълим мактабига эгалик Россия компаниясига топширилишига эътироз билдириб, компанияни судга берди.\n«Газпром» қонунга зид равишда мактабга эгалик қилмоқда, дейди «Наше право» ташкилоти вакили Светлана Антропова.\n«Газпром» томонидан Бишкекда барпо этилган янги мактаб, санасиз сурат. «Газпром» умумий ўрта таълим мактаби ўрнига қиммат хусусий мактаб қурган ва «20 фоиз ўқувчилар ногирон болалардан иборат бўлади» деган ваъдасида турмаган. (Ойбек Сайдикулов)\n«Мактабни «Газпром» тасарруфига ўтказиш масаласи жамоатчилик муҳокамасига қўйилиши керак эди, аммо бундай қилинмаган», деди Антропова.\n«Шаҳар тасарруфидаги мулк, жумладан мактаб ҳам Бишкекда яшовчи қирғиз фуқароларига тегишли. Мактабда ўқиш учун ҳақ олинмаслиги керак.»\nЎрта синфга жой йўқ\nБишкекдаги «Газпром» мактаби очилмасидан туриб, можаро марказига айланган эди.\nКомпания маҳаллий аҳолига ногирон ва кам таъминланган, ижтимоий ночор оилаларнинг фарзандлари бепул ўқийдиган ўта замонавий ўрта таълим мактаби қуриб беришни ваъда қилган.\n«Газпром» Қирғизистоннинг энг йирик газ таъминотчиси – «Қирғизгаз»нинг 100 фоиз акцияларини рамзий 1 АҚШ долларига сотиб олаётганида шундай ваъдалар берганди.\nБунинг эвазига Россия компанияси беш йил ичида Қирғизистоннинг газ инфратузилмасини замонавийлаштириш ва янгилаш мажбуриятини олган. Шу билан бирга, у мамлакатда спорт ва таълим иншоотларини қуриб бериши ҳам керак эди.\nГазпром мактаби жорий йилда ўз эшикларини очди.\nЯнги таълим муассасасида 33 та замонавий синфхона, компьютер заллари, мультимедиа кутубхонаси, лаборатория, аудитория, 350 ўринли ошхона, иккита спортзал, иккита усти ёпиқ бассейн ва очиқ спорт майдончаси бор.\nБишкек шаҳар ҳокимияти бу лойиҳага 3,5 гектар ер ажратиб, мактабгача бўлган йўлга асфальт ётқизган.\nАммо, бу йил ёзда ота-оналар мактабдаги таълим пул тўлаши кераклиги, нархлар ҳатто ўртаҳол қирғизистонликлар учун ҳам қимматлик қилиши маълум бўлди.\n«Газпром» мактабида ўқиш учун бир ойлик тўлов 22 минг қирғиз сўмини (315 АҚШ доллари) ташкил қилади. Расмий статистикага кўра, 2018 йилда Қирғизистонда ўртача маош 16415 қирғиз сўмига (235 АҚШ доллари) тенг бўлган.\nФарзандларини ўқишга жойлаш учун мактабнинг қуриб битказилиши кутган ота-оналар «Газпром»нинг бу қарорини «жамиятга нисбатан фирибгарлик» деб атадилар.\n«Газпром» аввал-бошдан мактабни пулли қилиш ниятида бўлган, дейди Бишкекдаги «Тоза табиат» нодавлат ташкилоти раҳбари, инсон ҳуқуқлари фаоли Анара Дауталиева.\n«Мактаблар каби ижтимоий қулайликлар оддий одамлар учун яратилиши керак,Газпром эса уларни алдади ва мактабда таълим олишдек фундаментал имкониятдан маҳурм қилди», деди у. Газпром ўз қарорини мажбуран ўтказиш учун ҳукуматнинг қайишқоқлигидан фойдаланди, деди у.\nИмконияти чекланган болаларни ажратиш\nГазпромнинг аниқ ва аввалдан белгиланган талабларга, жумладан имконияти чекланган болаларга бепул таълим бериш мажбуриятини бош тортиши аҳоли ва инсон ҳуқуқлари фаолларининг норозилигига сабаб бўлди.\nМактабдаги ўринларнинг 20 фоизи имконияти чекланган болаларга ажратилиши керак эди.\nДавлат миллий хавфсизлик қўмитаси (ГКНБ) бемор болаларни мактабга қабул қилиш жараёнини тергов қилмоқда, деди Дауталиева.\nСаралаш жараёни катта эҳтимол билан, коррупция ва порахўрлик билан амалга оширилган, дейди Дауталиева.\nАфтидан, Газпром бемор болаларни мактабга қабул қилмаслик учун турли баҳоналарни қўллаган.\nБишкеклик фаоллардан бири, RFE/RL радиоси мухбири Бактигул Чинибаева ўзининг Facebook саҳифасида имконияти чекланган болаларнинг мактабга қабул қилиниши учун тасдиқланган талаблар рўйхатини жойлаган.\nРўйхат бемор болаларни «ғалвирдан ўтказиш» учун бир нечта тўсиқлар яратган, жумладан 10 та турли ҳужжатни тўплаш ва мавжуд шартларга махсус талаблар қўйилган.\nМасалан, талабларга кўра, бола «ўзини парваришлай олиши», «ўзи ҳаракатлана олиши» ва «мактабда кузатувчига муҳтож бўлмаслиги» керак.\nЯна бир талаб – «10-банд»га кўра, интеллектуал ва физиологик бузилишларга эга, эпилепсия ва асаб тизими касалликларига чалинган болалар мактабга қабул қилинмайди.\nРўйхатнинг охирги банди бемор болаларини «ижтимоий йўналтирилган» мактабга беришни истаган ота-оналарнинг умидини буткул йўққа чиқаради: «Болалар мавжуд бўш жойларга қараб, синфларга ажратилган квоталар асосида қабул қилинади».\nШу тариқа, мактабга кириш бахтига ҳамма болалар, ҳаттоки мезонларга жавоб берадиганлари ҳам муяссар бўлолмайди, чунки бўш жойлар чекланган. Бундай чеклов эса ижтимоий заиф қатламга мансуб болаларни саралашда коррупцияга йўл очади, деб ёзади Чинибаева ўзининг Facebook саҳифасида.\n«Алоҳида парваришга муҳтож болаларнинг оналари аввалига хурсандчиликдан ўзларини қўярга жой тополмай қолишди, югур-югурлар билан ҳужжатларни тўғирлашди. Мактабга келиб, бу қоидаларни кўрганларида эса йиғлаб юборишди», деди у.\n«10-банд ногирон болаларни очиқ дискриминация қилади! Қанақа инклюзия? Нега одамларни алдашади? Бу пулдор элита учун аталган мактаб бўлса, нега умид беришади?» Газпромга қойилмасман!» деб эътироз билдирган Чинибаева.\n«Энг ёмони, улар хаста болаларни ўстираётган оналарнинг ҳуқуқлари ва умидларини оёқости қилишди», деб қўшимча қилди у.\n[Ушбу мақолани тайёрлашга Бишкекдан Ойбек Сайдикулов ҳисса қўшган.]\nМактаб мутасаддилари ва «Газпром» расмийларидан мактабни очиш мақсадлари ва шартлари ҳақида билишни хоҳлардим. Мактабнинг пуллик бўлишида «Газпром»нинг ўрни қандай?\nОдамларни алдаб нима кераги бор? Ногирон болалар рўйхатини департамент тузган. Юролмайдиган болани мактабда кузатувчисиз қандай ташлаб кетишади? Тутқаноғи бор болани қандай қилиб бирга-бир қолдириш мумкин???\nМен ногирон боланинг онасиман, биз бу мактабга муаммосиз жойлашдик. Болам ҳозир иккинчи синфда. Шароитлар ва ўқитувчилар зўр. Бизнинг синфда еттита ногирон ўқувчи бор; улар ҳар бир синфда тахминан шунча.\nБиздаги ҳокимият ҳеч бўлмаганда барпо этилган нарсаларни сақлаб қола олса, биринчи бўлиб митингга чиққан бўлардим. Барча маҳаллийлаштирилган объектларимизга қаранг, аввал қандай эди ва ҳозир нима бўлди: «Мегаком», «Бишкек ликёр-ароқ заводи», «Рахат» ва «Витяз» пансионатлари, «Чатиркўл» кинотеатри. Ўз ҳолича, хусусий қўлларда қолдиришгани маъқул эди. Фарзандларимизни ўша мактабда ўқитишга қурбимиз етмаётгани – бизнинг айбимиз. Демак, етарлича пул топмаяпмиз.\nГазпромнинг нима дахли бор? Ўзимизнинг ўғриларни суд қилиш керак.\nОдамлар оммавий ахборот воситаларидаги ҳамма нарсага ишониши ачинарли! Мен шу мактаб ўқитувчисиман, синфимда эпилепсия ва бошқа дардларга чалинган ўқувчилар бор!!! Бу ерда ким кимни алдаяпти??? Ҳар бир синфда имконияти чекланган нечта бола борлигини сўраб кўрингчи!\nАлбатта 95-сонли Қирғиз-Хитой мактаби тажрибасини ҳисобга олиш керак, қандай бошланган эди ва охири нима бўлди.\nЯхши қилишибди. Газпром коррупционерлар тўдаси\nТўғри. Газпром қирғизларни ўмаряпти.\nЎғриларга одамларни ўмаришга имкон беряпсиз


Фидокорлик қилинмаса, миллият ва динлар маҳв бўлуб кетар… « Ўзбекистон Халқ Ҳаракати\nФидокорлик қилинмаса, миллият ва динлар маҳв бўлуб кетар…\n06 October 2016 - 6:00\nМанзарасидан тўймасдан чору ночор Султон Салим жомеъи шарифидан чиқдук. Бу жомеъи шариф мусулмонлар учун энг қадрлик ва азиз жомеълардандур. Чунки булғорлар Адрнани олганда бу жомеъни қўлга олиб ва эшикларига аскар қўюб, азону намозга рухсат бермай, «Аё Суфия» калисоси бадалиға калисо қилмоқчи эканлар. Бул арода Туркияни босган булғор, серб, қаратоғ ва юнон ҳукуматлари арасида ихтилоф воқеъ бўлди, шундайким, Адрнани олмоқға ялғуз булғорни кучи етмади. Анга ёрдам учун серб аскаридан 20 минг қадар келди. Ва охири очликдан Адрна суқут этди. Турк аскари очликдан дарахтлар пўстини ва гиёҳлар томурини ебдурларким, қобуғи очилган ва тикка турган юзлар ила дарахтларни кўзум билан кўрдум. Аскарлар очликдан кўб ўлубдур. Қувватсизликдан бир тўп ўқини ўн қадар аскар зўрға тўпға қўяр эмишлар: Бовужуд, шул ўлганча ишдан қолган ва ё қочган аскар бўлинмайдур. Шу ҳолда бўлса ҳам шаҳарни душманға топшурулгани учун аскар норозилик қилибдур. Сербия аскари келгандан сўнгра Адрна қаҳрамони Шукри пошо яна аввалгидан зиёдароқ қаттиғлик ила Адрнани муҳофаза қилиб, ҳам душман ва ҳам очлик ила мубориза қилибдур. Дигар тарафдан Истанбулда Комил пошо «Буюк мажлис»ни жамлаб, Адрна аҳволи ва Туркиянинг қувватсизлиги ва Оврупо давлатларининг: «Адрнани булғорларға берингиз»,—деган таклифини музокара қилиб, охири сулҳан Адрнани булғорларға бермоқға қарор берилиб, ҳатто, қоғазлар ёзиладур.\nМуни «Ёш турклар»нинг катталаридан ҳозирги Анвар пошо ва шаҳид бўлган Маҳмуд Шавкат пошо ва бошқалари эшитиб, ихтилол чиқариб, «Боби олий»ни босиб, ҳарбия вазири Нозим пошони ўлдуруб, Комил пошони банди этиб, Султонға маъқул қилиб, Маҳмуд Шавкат пошони садри аъзам қилдуриб ва Анварбек бош бўлуб, «Глибули» тарафидан Адрна устиға аскар чиқорди. Чатолча атрофида урушлар ҳам бўлди. Охири, лоиложона суратда очлик сабабидан Шукри пошо Адрнани таслим этмоқчи бўлди. Адрнани топшурди, аммо булғорға эмас, сербларға… Ва мунинг сабаби булғорлар ила серб орасида ихтилоф солмоқ эди. Ва ҳақиқатда Шукри пошонинг бу сиёсати душман аросида ихтилофға сабаб бўлди. Чунончи, Туркиядан олинган шаҳарлар устида Булғор, Серб ва Юнон орасида низоъ чиқди. Буларнинг орасида аввалдан ёзилган шартнома бор эди. Сербия у шартномадан зиёда ҳақни Булғордан талаб қилди.\nБулғорлар деди: «Шартнома юзасидан тақсим қилармиз». Анга серб дедики: «Адрнаға аскар юбормоқим шартномада йўқ эди. Санинг илтимосинг бўйинча ман Адрнага аскар юбордим ва ҳам Адрнани маним аскарим таслим олди. Бинобарин, Қўсўва ва Маностир тарафидан манга кўпроқ жой бермоқинг лозимдур». Булғорлар мунга кўнмади ва охирда серб ила юнон бир бўлиб, булғорларни урдилар. Бул аснода Анварбек тўрт кунлик йўлни бир кунда юриб келиб, Адрнани босиб, булғорлардан қайтиб олди. Булғорлар муни билиб, Адрнанинг обод еру хонау аскархонау анборларига ўт қўюб эканларким, бу ўтларни ҳам вақтида турк аскарлари етиб, сўндуруб, булғорлардан бениҳоят озуқа, асбоб, милтиқ ва кўп адад тўпларни ўлжа олибдурлар. Ва Султон Салим жомеъи шарифини калисо бўлмоқдан қутқардилар. Агарда Комил пошо қарорномаси бўйинча Адрнани булғорларға сулҳан берсайдилар, балки муттафиқлар ўртасида уруш пайдо бўлмас ва Адрна шаҳри абадан кетган бўлур эди…\nХулоса, Адрнанинг қайтиб олингонлигининг шарафи ёш туркларға ва Анвар пошоға насиб бўлди.\nЭнди саёҳатимизға давом этайлук.\nАдрна хорижида Сарой ичи аталган ва Тунча наҳрининг икки тарафида ёйилган энг ҳавондор* ва ниҳоят катта дарахтзор беша бордурки, қадима султонлардан қолган боргоҳларни(нг) харобалари мундадир. Бу бешанинг бир тарафи Адрна, дигари баландгина тоғлик ва бир тарафи ниҳоятсиз аскархона ва аскарий анборлар ва энг катта машқгоҳ, лашкаргоҳ ва майдонлардур. Мунинг аросидан Тунча наҳри ўтадурки, биз келганда аскарлар Тунча устида уруш вақтида ва ҳужум замонида ажала кўфрук солиб ўтмоқ машқини қилиб туруб эдилар.\nДигар тарафда пиёда ва отлиқ аскарлар машқи ва дигар бир тарафда янги ясалган кичкина оташ аробалар ила аскархоналар аросида уруш асбобларини ташир эдилар. Мунда ададсиз харобазор, ёқилган иморат, анбору аскархоналар кўбдур. Азбаски, бу ерни икки дафъа бўмбалар ила барҳаво этдилар. Бири усмонлилар тарафидан барҳаво қилиндики, мундаги асбобу аслаҳалар булғорға қолмасун, дигари ҳам шул матлаб учун булғорлар тарафидан ёндурилди. Бовужуд шул тошдан бўлган деворлариға таъсир қилмаган. Ниҳоят катта аскарий қишлов бутун турган истеҳком ва қалъалар кўпдур ва яна таъмир бўлуб турубдур. Мундаги майдон ва бешаларда юзлар ила катта чинор ва бошқа дарахтлар кўрулурки, қобуқлари, очилиб, оч аскарлар тарафидан ошалибдур. Ерларни қозиб, томурлар қобуғини ебдурлар. Ана, 20-асрнинг маданияти ва миллатчилиги.\nБу бўлмаса ва мундоқ фидокорлик қилинмаса, миллият ва динлар маҳв бўлуб кетар…\nБу катта саҳронниг ҳар тарафи кўз олгунча аскарлар чодиргоҳидур. Ер-ер аскар, тўп, милтиқ ва озуқа ҳамда тоғлардек пичан анборлари. Турклар-да энди кўзини очди. Кафанини бўйниға солиб, ўлумини кўзға олиб, маҳкам ерлашмоқдадур. Ҳақиқатан, Адрна Истанбулни(нг), бошқа тил ила Туркия давлати(нинг) дарвоза ва устунидур. Бу жонхарош* ва қон асри қиёмат намуналик манзаралардан ўтуб, тўплар ила хароб бўлган бир-икки маҳалладан ўтуб, Султон Боязид жомеъи шарафиға кирдук. Қатта бир майдон ва боғчалар, ундан сўнг атрофи мармар равоҳлар ила иҳота ҳилинган. Ўртаси фаввора — шодурвонлик*, ери мармар бир ҳовли ва онинг қибла тарафинда ниҳоят катта бир жомеъни бевосита орқасинда Тунча наҳри оқиюр. Ва устинда узун бир тош кўфрук бино қилиб, бу маҳаллаларни асл Адрна шаҳриға рабт* қилингандур. Жомеъ майдонининг бир тарафида 200 газ узунликда, 30 газ баландликда мармар бир иморат борки бир неча қитъаларға бўлунуб, жомеъ ва мадраса ва шифохонаси учун вақтинда ошхона эмиш. Муҳорабадан бери ош йўқ. Майдонни бошҳа тарафинда узунлиги 300 газ, эни 60 газдан зиёда ерларни босган кўп мармар иморатлар борки, мадраса ва шифохонадан иборатдур.\nҲавондор – қуюқ\nЖонхарош – жон азоби, из тироб\nШодурвон – соябон\nРабт этилмоқ — боғланмоқ


Ўзбекистонда нега сунъий интеллект ривожланмаётгани сабаблари маълум қилинди - UzNews.uz\nАйрим ҳудудларда интернет тармоғига уланиш ва унинг тезлиги билан боғлиқ муаммолар эътироф этилган.\nЛойиҳада Ўзбекистонда сунъий интеллектни ривожлантиришга таъсир этувчи омиллар SWOT таҳлил асосида кўрсатилган.\n– СИ соҳасидаги стартап лойиҳаларининг давлат томонидан қўллаб-қувватланиши суст.\n– СИ соҳасидаги маҳаллий ва ҳорижий журналларда чоп этилган мақолалар сони кам;\n– СИ соҳасидаги патентлар сони кам;\n– СИ соҳасида илмий-техник ва инновацион лойиҳаларни амалга оширишда ҳалқаро ҳамкорлик паст даражада;\n– СИ соҳасида юқори малакали кадрлар танқислиги юқори;\n– СИ соҳасида докторантлар сони кам;\n– СИ соҳасини ривожлантириш учун очиқ манбааларда статистик маълумотлар етарли эмас;\n– Айрим ҳудудларда интернет тармоғига уланиш ва унинг тезлиги билан боғлиқ муаммолар мавжуд;\n– Илм-фан ва ишлаб чиқариш интеграцияси суст.\nЭслатиб ўтамиз, 2019-2021 йилларда Ўзбекистон Республикасини инновацион ривожлантириш стратегиясида 2030 йилга қадар Ўзбекистоннинг жаҳон саҳнасида илмий-техник ва инновацион тараққий этган дастлабки 50 та илғор давлатлар қаторидан ўрин эгаллаши асосий вазифалардан бири этиб белгиланган.


“Дамас”лар бормайдиган бекатлар – Сурхон тонги\nБош саҳифа / Жамият / “Дамас”лар бормайдиган бекатлар\nИюл 24, 2018\tЖамият Изоҳ қолдириш 771 Кўрилди\nБугун чўнтагида йўл кираси бўлган одам чекка қишлоқда бўладими, ярим тунда бўладими кўчада қолиб кетмайди. Ҳатто хизмат кўрсатаётган техникалар кўплигидан йўловчи йўналишидаги “Дамас”нинг орқа ўриндиғига ўтишга эриниб, кейингисини кута бошлайди.\nМободо, шу техника воситаси танқис бўлсин-чи, ана шундай кимсалар орқа-олдига қарамай орқа ўриндиққа бўлса ҳам қандай чиққанини билмай қолиши тайин.\nЯқинда ишдан қайтаётиб, 305 йўналишли давлат рақами 75 С 710 СА бўлган “Дамас”га чиқдим. Мен чиққан жойда 5-6 нафар йўловчи ҳайдовчидан янги “Шоҳбекат”га борасизми, дея сўради. Ҳатто биттаси уйига шошилганидан, ҳайдовчининг “йўқ” жавобини эшитмай чиқиб олганидан, “уҳ” тортиб тушиб қолди? Бу эса ҳар куни такрорланадиган ҳолат. Ишим сабабли доим шу йўналишдаги автоуловларда қатнайман. Билиб қолганманки, уларнинг кўпчилиги Мангузарга ва янги “Шоҳбекат”га бормайди. Бугун камина чиққан 305-маршрут “Дамас”, ҳатто эски шоҳбекатдан сал нарироқдаги Ангорга кетадиган таксилар турган бекатга ҳам бормаслигига нима дейсиз?\nТемир йўл вокзалига келгунча бошқа йўловчилар тушиб, фақат мен қолганимдан кейин ҳайдовчи эски Ангор бекатига бормаслигини айтиб, ўшқира бошлади. Мен эса эшитмаганимни айтиб қолавердим. Минг афсуски, ҳайдовчининг қарори қатъий, мени машинадан тушириш эди. Сабаби поезд келган, кўчада йўловчилар тирбандлиги бошланган, машинани шу ердан қайтариб олиб, мижозлар кўпроқ бўлиб турган томонга “хизмат” қилиб фойда олиш ниятида эди. Энг алам қиладиган гапи минг сўм бермаслик учун тушмай тортишаяпсиз, дегани бўлди. Бир ўйлаб кўрингчи, ҳайдовчи сабаб манзилга етмай туриб, нега унга йўл ҳақини беришим керак? Хуллас, машинадан тушмасам, уриб туширишга шай турган ҳайдовчи онаму ўзимни ҳам бақириб сўкиб, машинасини ҳайдаб кетди. У мендан йўл ҳақи ололмаганидан, мен эса йўловчиларнинг ҳуқуқлари поймол этилаётганидан, оналаримиз минг сўм учун ҳақоратга қолиб кетаётганлигидан дарғазаб эдик.\nТўғри, йўлда ҳар хил ҳолатлар бўлади. Баъзида ҳайдовчиларга шошилинч қўнғироқлар бўлиб қолади ёки бир киши учун вақт ва ёнилғи сарфламаслик учун “акажон, опажон бош- қасига ўтиб олинг”, де- йишади. Ҳатто баъзи ҳайдовчилар бошқа “Дамас”ни тўхтатиб, “олиб кетинг”ни жойига қўйиб, бошқа уловга чиқариб қўйишади. Халқ тушунади, хафа ҳам бўлмайди.\nҲалиги ҳайдовчининг онаси, балки момосига тенгдошдирман. Қари кампир, қўлингдан нима келади, қабилида иш тутаётган айрим зўравонлар учун хоҳласа борадиган, хоҳламаса бормайдиган ҳайдовчиларнинг бундай хурмача қилиқларига кўз юмиб, ўзбекчилигимиздаги бағрикенглигимиз, майли буниси бўлмаса, бош қаси бор-ку, дея қўл силтаб кетаверишимиз сабабдир балки.\n305-йўналиш бўйича қатнайдиган “Дамас”лар шунчалик кўпки, бекатда уларни ҳатто 5 дақиқа кутмаймиз. Аммо уларнинг сифатли хизматини таъминлаш кимнинг зиммасида? Бу ҳақида ОАВ орқали жуда кўп бор бонг урилаяпти. Аксарият ҳайдовчилар муомала маданиятини билишмайди. Ойда бир марта маош оладиган ишчи билан кунлик пул топадиган ҳайдовчи “эгар”да туриб, беписандлик билан муносабатда бўлиши керакми? Минг сўм учун оналаримиз ҳақоратланиши, асабимизнинг бузилиши қандай одобсизлик, маданиятсизлик!\nКим хулоса қилиши керак? Ҳайдовчиларнинг бундай хатти-ҳаракатини мутасаддилардан тартибга солишларини сўраб қоламиз.\nОлдинги Ҳаммаси болалар учун\nКейинги Тадбиркорликда гап кўп


Куннинг муҳим янгиликлари « O'zbekiston ERK Demokratik Partiyasi\nКуннинг муҳим янгиликлари\n16 November 2012 - 13:17\nФаластинда фожеавий аҳвол\nБу ҳақда Фаластиннинг Ғаззо минтақасига уч соатлик ташриф билан келган Миср Бош Вазири Ҳишом Қандил гапирган. У Ғаззода бўлган вақтда Исроил тарафи минтақани бомбардимон қилишдан ўзини тийган. Шунингдек, Исроилнинг сўнгги ҳужумидан кейин Миср ўз элчисини бу давлатдан чақириб олганди. Шу шанба куни Мисрга Туркия Бош Вазири Тойиб Эрдўғоннинг расмий ташриф билан келиши кутилмоқда. Миср Президенти Муҳаммад Мурсий телефон орқали Эрдўғон билан гаплашган ва “Сизни интизорлик билан Қоҳирада кутмоқдамиз”, деган…\nАҚШ парчаланиб кетиши мумкинми?\nБу ҳақда Русиянинг “Комсомольская правда” газетаси (http://www.kp.md/daily/25984/2916641/) хабар берди. Тегишли хабарда айтилишича, АҚШнинг 20 штати Вашингтонда мустақиллик истаб ариза берган. Булардан мустақилликка энг тайёри АҚШнинг Обамадан олдинги Президенти Бушнинг ватани ҳисобланадиган Техас штати экан. Чунуи бу штатнинг иқтисодий жиҳатдан мустақил бўлиш имкони бор, дейилади хабарда. Тарихда АҚШдан ажралишни истаган штатлар доимо бор бўлган. Бир ойда 25000 имзо тўплаган штат мустақиллик талаби билан чиқиши мумкин. Техас штати эса 60000 имзо тўплаган. Етарли имзо тўплаганлар орасида Нью Йорк ва Флорида штатлари ҳам бор.\nТожикистон Исломий Уйғониш партияси (ТИУП) Раисига қарши маҳкама иши бўлади\nТегишли хабарда айтилишича, Душанбе ҳокимлиги ТИУП Раиси Муҳиддин Кабирийни судга берган. Бунинг сабаби Кабирий Парламентнинг қуйи палатасида сўзлаган нутқида, Душанбе ҳокими маъмуриятини шаҳарда дарахтларни кесиш орқали экологик вазиятни ёмонлаштираётганда айблаган экан. ТИУП эски совет ҳудудида расмий фаолият олиб бораётган ягона исломий партиядир. Эслатиб ўтамиз, Ўзбекистонда исломий партия у ёқда турсин, бирор мухолиф партия руйхатдан ўтказилмаган ва уларнинг фаолиятига рухсат ҳам берилмаган. (http://www.centrasia.ru/news.php?st=1353055980)\nОрол денгизи қайта тўладими?\nБу саволга “Ҳа”, дея жавоб берган Оролни қутқариш Оролни Қутқариш Халқаро Фондининг Раиси Сагит Ибатуллин. Бу фонднинг навбатдаги йиғилиши Қозиғистон раҳбарлигида бўлиб ўтган. Унда Ўзбекистон, Тожикистон, Қирғизистон ва Туркманистоннинг вакиллари ҳам қатнашган. Хабарда айтилишича, Орол денгизини 1965 йиллардаги даражада сув билан тўлдириш имкони бор экан. Қанийди, қанийди? http://www.centrasia.ru/news.php?st=1353055980


08:38 / 25.12.2018 1489 pdf Ўқиш режими + -\n«Бир киши Набий соллаллоҳу алайҳи васалламдан:\n«Исломнинг нимаси яхши?» деб сўради.\n«Таом бермоғинг ҳамда таниган ва танимаганга салом бермоғинг», дедилар».\nШарҳ: Ушбу ҳадиси шариф ҳам Абдуллоҳ ибн Амр розияллоҳу анҳудан ривоят қилинмоқда. Бир киши Пайғамбаримиздан Исломнинг энг яхши фазилатлари ҳақида сўради. Ислом ўзи яхши нарса, лекин сўровчи ўша яхши нарсанинг ҳам энг афзали ҳақида сўраган. Пайғамбаримиз соллаллоҳу алайҳи васаллам эса Исломнинг энг яхши фазилатларидан иккитасини айтиб берганлар. Нима учун айнан шу икки нарсани зикр қилганлари ҳақида гапирадиган бўлсак, уламоларимизнинг айтишларича, бировга яхшилик қилиш асосан икки хил бўлади:\nБиринчиси моддий яхшилик бўлиб, унинг энг боши бошқаларни таомлантиришдир.\nИккинчиси баданий яхшилик бўлиб, унинг боши салом беришдир.\nИслом дийнининг ушбу икки фазилати ҳақида қанча кўп гапирилса, шунча оз. Чунки бу икки нарса инсониятга кўплаб хайр-барака келтиради.\nОч кишиларга таом беришни дийннинг энг афзал амалларидан қилган яна бошқа қайси дийн ёки мафкура бор?! Фақат Қуръони карим ўз оятларида очларга таом беришни энг яхши амаллардан бири ҳисоблаган, ўзи муҳтож бўлса-да, таомини мискин, етим ва асирларга бериш мусулмонликнинг олиймақом сифатларидан эканлигини таъкидлаган.\nФақат Ислом дийни иймон комиллигини очларга таом беришга боғлаган. Ҳа, фақат Исломгина – Аллоҳнинг охирги ва мукаммал дийнигина шундай қилиши мумкин. Бу ишни иймон даражасига кўтарган, Ислом тарбиясини топган ҳақиқий мусулмонларгина дунё халқлари тарихида мисли кўрилмаган даражада сахий бўлишлари ҳам шундан. Фақат Муҳаммад мустафо соллаллоҳу алайҳи васалламнинг дорулфунунларида таҳсил кўрганларгина бу ишни қойилмақом қилиб адо этишлари мумкин.\n...Очарчилик пайти. Мадинаи Мунавварага ҳазрати Усмонга тегишли озиқ-овқат карвони етиб келди. Бозор чаққонлигидан хабардор савдогарлар эрталабдан карвонни ўраб олдилар. Кимошди савдоси бошланди. Бир савдогар бир нархни айтди. Молнинг эгаси – ҳазрати Усмон:\n«Менга бу нархдан юқори нарх ваъда қилинган», дедилар.\nСавдогарлар бирин-кетин ўз имконлари етадиган нархларни айтиб чиқдилар. Ҳаммасига ҳам ҳазрати Усмон розияллоҳу анҳу:\n«Мадинада биздан бошқа савдогар қолмади, сенга бундай юқори нархни ким ваъда қилди ахир?» деб сўрашди.\n«Аллоҳ таоло «Ким очларга таом берса, ўн баробар қилиб савоб бераман», деган. Ҳамма молим Мадина фуқаро ва мискинларига садақа бўлсин», дедилар.\nҚани, ҳазрати Усмондан бошқа ким ҳам бу ишни қила олади?\nХалифа Умари Одил кечаси ҳеч кимга билдирмай, одамлар ҳолидан хабар олиб юрарди. Бир аёл овқат топа олмаганидан қозонга қуруқ сув қуйиб, тагига олов ёқаркан: «Сабр қилинглар, ҳозир таом пишади», деб болаларни ухлатишга уринаётганини кўрди.\nХалифа дарҳол ортга қайтиб, Байтулмолдан бир қоп таомни ажратиб, ҳамроҳидан қопни орқалатиб қўйишда ёрдам сўради. Ҳамроҳи:\n«Эй мўминларнинг амири, ижозат беринг, юкни мен кўтариб борай», деди. Шунда ҳазрати Умар розияллоҳу анҳу:\n«Агар қиёмат куни ўша оиланинг оч қолгани гуноҳини ҳам менинг ўрнимга кўтарадиган бўлсанг, бу юкни кўтар, бўлмаса, ўзимга қўйиб бер, ўзим кўтарай», дедилар. Сўнгра қопни ўзлари кўтариб олиб бордилар.\nЎзи овқатга муҳтож бўлиб турган оддий мусулмонларнинг қўлларидаги таомни ўзгага тутишлари фақат Ислом тарбиясидандир.\n«Ассалому алайкум» исломий сўрашиш, исломий табрикдир. Турли халқ, миллат ва элатлар турлича сўрашадилар. Бир-бири билан кўришган одамлар «Хайрли тонг», «яхшимисиз», «саодатли бўлинг» каби иборалар орқали ўзаро истак билдирадилар. Лекин ҳеч ким, ҳеч бир тузум, ҳеч бир жамият ёки фалсафа «Ассалому алайкум ва раҳматуллоҳи ва барокатуҳу», яъни «Сизга тинч¬лик, саломатлик, Аллоҳнинг раҳмати ва баракаси бўлсин», деб сўрашишни ўзининг энг афзал ишларидан қилмаган, ибодат даражасига кўтармаган. Таниса-танимаса, кўрган одамига салом берсин, демаган. Салом бериш–суннат, алик олиш–вожиб, демаган. Оддийгина кўринган бу нарса оламшумул аҳамият кашф этишини мусулмонларгина биладилар.\n1. Муҳтож кишиларни таом билан таъминлаш энг фазилатли иш эканлиги ва бунга тарғиб.\n2. Танигану танимаган мусулмонларга салом беришни йўлга қўйиш кераклиги.\n4. Исломда амалларнинг бир-биридан афзал бўлиши.\nИслом дийни ушбу ҳадисда кўтарган икки масаланинг ҳикмати қанчалик катта эканлиги бугунги кунимизда яққол намоён бўлмоқда. Дунёда ҳар дақиқада бир қанча гўдаклар, кекса кишилар, эркак ва аёллар очликдан ўлмоқда. Ҳа, айнан таом етишмаганидан ўлмоқдалар. Аслида эса улар таом танқислигидан эмас, Ислом етишмаганидан ўлмоқдалар. Чунки Исломдан бехабар одамлар, Исломга амал қилмайдиган одамлар шунча одам очдан ўлаётган бир пайтда, уларга ўхшаганлардан бир неча марта кўп одамга етиб-ортадиган таомни исроф қилиб, ташлаб юбормоқдалар. Савдогарлар нарх тушмасин деб, ортиб қолган таомларини камбағалларга бермай, бошқа йўл билан йўқ қилмоқдалар.\nОчларга таом бериш ҳақидаги хабарларнинг кўпчилиги риё учун қилинаётган сохта ташвиқот, холос. Исломсиз бу муаммони ҳал қилиш қийинлиги кундан-кунга ойдинлашиб бормоқда.\nСалом бериш ва ундан кўзланган мақсадлар ҳам бугунги кунимизнинг жуда муҳим масаласидир. Кишилар бир-бирлари билан яхши муносабатда бўлишлари зарур. Бир-бирлари билан ҳар кўрганда саломлашиб, бир-бирларига тинчлик-омонлик, саломатлик, Аллоҳнинг раҳмати ва баракасини сўраб турмоқлари, тинч-тотув, дўст-биродар бўлиб яшамоқлари лозим.\n07:06 / 25.12.2018 1455\n19:10 / 24.12.2018 3061\n2235 21:39 / 19.05.2017\n3307 18:36 / 21.07.2017\n4659 12:32 / 19.03.2018\nБиринчи қисм. ТАРИХИслом тарихига назар ташлаб қуйидаги мулоҳазага келамиз ndash қачонки уммат қийин аҳволга тушиб, нима қилишини билмай қолганда, Аллоҳ таолонинг давоми...\n2561 15:20 / 17.11.2017


250 ўринда 502 ўқувчи... - Халқ сўзи\n14:51 13 Февраль 2020 Маданият\nЯқинда маданият вазири Озодбек Назарбеков ўзи масъул бўлган тизимдаги таълим муассасалари раҳбарлари билан учрашувда соҳадаги қатор камчиликлар ҳақида тўхталиб, жумладан, мусиқа ва санъат мактабларидаги бугунги аҳвол, кадрлар муаммоси, олий таълим масканларидаги камчиликлар ҳақида танқидий фикрларини айтди. Айрим ҳаётий мисолларни келтирди. Бу, албатта, унинг мавжуд вазиятдан яхши хабардорлигини англатади. Шундай бўлиши ҳам табиий. Чунки Назарбековнинг суяги санъатда қотган, соҳани ичидан яхши билади. Энди ана шу муаммоларга ечим топишга интиляпти. Бу йўлда у оммавий ахборот воситаларини ҳам ҳамкорликка чорлаб, муаммоли масалаларни кенг ёритишни тавсия қилмоқда. Мақсад — камчиликларни биргаликда ечиш, маданиятимиз ва санъатимиз мавқеини янги поғонага кўтариш.\nАна шундан келиб чиқиб, Сергели туманидаги 21-сонли болалар мусиқа ва санъат мактаби жамоасини ўйлантираётган айрим масалаларга Маданият вазирлиги эътиборини қаратишни лозим топдик.\nБу таълим муассасасига фарзандини қабул қилишларини сўраб борувчи ота-оналарга мактаб маъмурияти кўпинча ижобий жавоб беришга қийналади. Хўш, бунинг сабаби нимада? Яқинда мактаб директори Ҳакима Набиева билан бўлган қисқагина суҳбатимизда у буни изоҳлаб берди.\n— Бизда энг катта муаммо — жой масаласи, — дея сўз бошлади Ҳ. Набиева. — Мактабимиз аслида 250 ўринга мўлжалланган. Лекин бугун бу ерда 502 нафар бола таҳсил оляпти. Яъни икки баравар кўп ўқувчи билан ишлаяпмиз. Шунга мажбурмиз. Чунки Сергелида бошқа мусиқа ва санъат мактаби йўқ. Мана, туман ҳудудида янги массивлар, мавзелар пайдо бўлди, янги оилалар кўчиб келяпти. Шундоқ ҳам бундан олдин имкониятимиз тор эди. Янги тураржойлар қурилиб, аҳоли сони кўпайганидан кейин аҳвол янада мураккаблашмоқда.\nБошқа туманларда ўқийдиган ўқувчилар, оиласи кўчиб келгани туфайли таҳсилни шу ерда давом эттириш учун бизга қўлида ҳужжати билан келади. Уларни қабул қилмасликка ҳақимиз йўқ. Ноилож оламиз. Қолаверса, фарзандини қабул қилишимизни сўраб келганларга “йўқ” дея рад жавоби бермаймиз, албатта. Бизда ҳар йили август ойида қабул учун синов бўлади. Ана шу синовга таклиф қиламиз. Ўтганлар олинади.\nЎйлаб кўринг, мактаб ўша-ўша, сиғими чегараланган. Лекин ўқувчиларимиз сони ошяпти. Шу боис, қарангки, ҳатто якшанба куни ҳам машғулотларимиз бор. Бу ҳолатда нима қилиш керак?\nБитта ечим: Сергелига янги мусиқа ва санъат мактаби зарур. Шундагина масала ҳал бўлиши мумкин. 2016 йилда шундай таълим муассасаси қурилиши бўйича лойиҳа бор эди. Аммо негадир у амалга ошмай қолиб кетди.\nКадрлар бўйича ҳам муаммоларимиз бор. Сабаби, ойлик маошлар кам.\n— Ахир, педагогларнинг иш ҳақи бир неча марта оширилди-ку. Наҳотки бу сизларга алоқадор бўлмаса? — ҳайрон бўлиб сўрадик мактаб директоридан.\n— Ҳамма шунақа дейди. Лекин мендан ойлик неча пул, деб сўраб кўринг-чи. “Оклад” — 1 миллион 200 минг сўм! Бундай шароитда ишга тажрибали, маҳоратли мутахассисларни жалб этиш қийин.\nБу ерда биз болани бошидан ўқитамиз. Ҳеч нарсани билмайдиган пайтидан келади. Яъни, меҳнат кўп кетади. Бунисиям майли. Биз кўникиб кетганмиз. Лекин ёш мутахассисларга, айниқса, эркакларга бунинг учун 1 миллион ёки 2 миллион сўм барибир камлик қилади-да. Шу боис ҳам мактабимизни, коллежни, Консерваторияни битирганлар бизга келишмайди. Ўтган йили иккитасини олиб келдик. “Бу ерда ишлаш жуда қийин экан”, дейишди. Нима бўлди? Улар оркестрга кетишди. Чунки оркестрда фақат ўзига жавоб беради, ўзи чалади. Ойлиги эса 2,5 — 3 миллион сўм атрофида.\nОчиғини айтиш керак, яхши кадрлар ҳам етишмайди аслида. Консерваторияни битирганлар келиб туришибди. Афсуски, аксарияти ишни яхши билмайди. Мисол учун, ўтган йили Консерваториянинг 4-босқичида ўқийдиган тўрт талаба бор эди бизда. Ишга ололмадик. Чунки, айтганимдек, ишни яхши билишмайди. Зарурият нуқтаи назаридан пенсияга чиқиб кетганларнинг баъзиларидан келиб ишлашларини илтимос қилдик.\nТўғри, янги келган кадрни билмас экан, деб кўкрагидан итариш кайфиятидан йироқмиз. Аслида ҳеч ким илмли бўлиб туғилмайди. Ҳамма ҳаёти давомида секин-аста ўрганиб боради. Шу боис ҳам ёш мутахассисларга “мана, имкониятдан унумли фойдаланиб, ёши улуғлардан, пенсионерлардан бир нима ўрганиб қолинглар”, деб айтамиз... Афсуски, аксарият ёшлар енгиллик қидиришади-да.\nАлбатта, юртимизда мусиқа ва санъат мактабларига эътибор юксак, кўп имкониятлар қилиб бериляпти. Натижада янгидан-янги иқтидорлар кашф этиляпти. Фестиваллар, танловлар ўтказиляпти. Халқаро танловларда қатнашяпмиз. Бундан жуда миннатдормиз. Лекин ечимини кутаётган айрим муаммолар борлигини ҳам инкор этиб бўлмайди-да. Ишончимиз комилки, ҳамма камчиликлар вақти-соати билан ҳал этилади. Сергелида ҳам янги мусиқа ва санъат мактаби қурилса, кўп масалалар ечимига эришилади, деб ўйлаймиз...\nШавкат ОРТИҚОВ, “Халқ сўзи”.


"Машъал" ўйинчиларини трансфер қилмоқчи! Клуб Суперлигада қолмаса Хомяков кетадими? Бош директор "А" ва "В" режалар ҳақида гапирди\n7 ноябрь, 2021, 20:02\n"Машъал" осонликча таслим бўлмоқчи эмас.\nСуперлигада қолиш учун интрига юқори чўққисига чиқди. Чемпионат тугашига икки тур қолди. Ҳали қайси клублар элита билан хайрлашиши тўлиқ ойдинлашмаган. Катта эҳтимол барчаси охирги турда ҳал бўладиганга ўхшаяпти.\nМуборакнинг “Машъал” жамоаси ҳам бу сафар лигада қолиш учун курашадиган жамоалар қаторига тушиб қолди. Таркиби асосан ёшлардан ва африкалик легионерлардан ташкил топган клубга барқарор ўйин кўрсатиш қийинроқ кечяпти. 24-турда “Машъал”да очколарини кўпайтириб олиш учун яхши имконият бор эди. Охирги ўринда бораётган “Турон”ни мағлуб этганида бироз енгилроқ нафас олаётган бўларди. Аммо ўз майдонида дебютант билан дуранг ўйнаб қўйди.\n- Муборакдаги “Машъал” билан “Турон” ўртасидаги ўйин жамоалар учун олти очколик аҳамиятга эга эди. Ғалаба жуда зарур бўлган баҳсда 0:0 ҳисоби қайд этилди. Бу дуранг кўпроқ кимга фойда бўлди?\n- Бу дуранг кўпроқ “Турон”га фойда берди. Бу орқали “Турон”да ҳам имкониятлар пайдо бўляпти. Назарий жиҳатдан ҳисоб-китоб қиладиган бўлсак, ҳамма нарса бўлиши мумкин. Шунинг учун ҳам “Турон”да имконият пайдо бўляпти. Дейлик, “Металлург” кейинги турда “Турон” билан ўйнайди. Ҳамма нарса бўлиши мумкин, тўғрими? Кейин охирида “Андижон”ни қабул қилади. Бу ўйинда ҳам исталган натижа кузатилиши табиий. Шунингдек, андижонликлар унгача ўз майдонида “Навбаҳор”ни қабул қилади. Қандай ҳисоб бўлишини ҳеч ким билмайди. Суперлигадан кимлар чиқиб кетиши охирги тургача аниқ бўлмайди. Аммо кейинги турда кўп нарсага ойдинлик киритиб бериши ҳам мумкин.\n- “Машъал” нима учун ўз майдонида ютиши керак бўлган баҳсдан фойдалана олмади?\n- Қаердадир ўзимиз айбдормиз. Чунки яхши ўйнамагандирмиз. Ёки кучимиз етмагандир, яна қаердадир хато қилгандирмиз. Айб ўзимизда, бошқа яна нима дейман?\n- Демак, жамоангизни икки очко йўқотди деб ҳисоблайсизми?\n- Қаердадир ҳа. Чунки биринчи таймда ҳам, иккинчи таймда ҳам имкониятларимиз бор эди. Афсус, гол уролмадик.\n- “Машъал” нима учун лигада қолиш учун курашадиган жамоалар қаторига тушиб қолди?\n- Сабаби кўп. Омадга ҳам боғлиқ. Қандай бошласанагиз, шундай тугатасиз дейишади-ку. Йил бошида балки хато қилгандирмиз. Шунинг эвазига оғир мавсумни ўтказяпмиз. Пухта тайёргарлик кўра олмаганмиз.\n- Иккита тур қолди. “Машъал”нинг ҳисобида 20 очко бор. Суперлигада қолиш имкониятини қандай баҳолаяпсиз? Бу борада раҳбар сифатида сизда хавотир кучлими?\n- Хавотир бор. Лекин “А” ва “В” режа бор. Биз иккала режага ҳам тайёрмиз. Аммо охиригача курашамиз, нима учун курашмаймиз? Биз ҳар доим ҳаракат қилганмиз.\n- Айнан кейинги мавсум учун қандай режаларингиз бор?\n- Барча режаларимиз тайёр. Айтяпман-ку, режамиз икки хил. Ҳаммасига тайёрмиз. Ҳаёт давом этаверади, биз эса максимал даражада ишлашда давом этаверамиз.\n- Демак, жамоа про-лигага тушиб кетса, бунинг учун ҳам алоҳида режа бор эканда-а?\n- У ҳолда “Машъал”да яна трансферларни кўрамизми?\n- Қолишимиз ёки қолмаслигимизга қарамасдан трансферлар бўлади, клубда. Харид қилиш эмас, балки сотиш ҳақида. Ёш иқтидорларни қидириб топиш ва сотиш бизнинг иш режамиз.\n- Қайси футболчиларни сотиш мўлжалланяпти?\n- Бу лойиҳамиз ҳақида кўп гапиряпмиз. Агар кимнидир айтсам, униси эмас, бошқасини сотишимиз ҳам мумкин. 3-4 та ўйинчимиз устида ишлаяпмиз. Балки четга сотишимиз қийин бўлар, аммо ички бозорда ишлаб турибмиз.\n- “Машъал” Суперлига билан хайрлашса, бу бош мураббий Александр Хомяковга бўлган ишончни ўзгартирадими?\n- У билан уч йиллик шартномамиз бор. Ишончни ўзгартирмайди, у лойиҳамизнинг бир қисми. Яна қайтараман: қолиш учун охиригача курашамиз. Интрига қизиқарли кечяпти. Кимдир тушиб кетиши аниқ бўлиб қолганида унчалик қизиқ туюлмасди. Ҳозир эса аксинча. Жамоа ва футболчилар учун мана шундай интрига бўлгани яхши. Кўпроқ тобланади. Ўйлайманки, бунинг жамоамизга фойдаси кўпроқ тегади. Мавсум якуни биз учун қандай тугашидан қатъий назар бу биз учун дарс бўлади. Ўз кучимиз билан кучлилар орасида қолишга ҳаракат қиламиз.\nNasaf Husniddinni akasini olish kerakda. keyin Sardor Abdurayimov va Humoyonni. turondam olishi kerakda.